text:
Djabièrnè awor ta bai tin un referèndem pa trahadónan di Selibon disidí ku nan ta sigui
komo miembro di ABVO òf manera nos mayoria a disidí algun tempu kaba ku nos ta bai
afiliá na AFBW. Durante hopi tempu nos a bin ta nota ku ABVO no ta atendé ku nos
problemanan i nos preokupashon nan di trabou na un manera korekto. Hopi intento ku
nos a hasi pa mehorá e situashon no a duna resultado. Hopi abuso nos komo trahadó
di Selibon a pasa aden i te ainda ta pasa aden, sin ku nos sindikato ta atendé esaki nan
ku gerensia na un manera serio pa trese solushon nan duradero. Hopi di nos
kompañeronan di trabou a keda retirá na un manera inhustu sin ku ABVO tabata sali na
nan defensa. Nos tur sa kiko a pasa ku diferente di nos koleganan i kon gerensia ta
hasi i deshasí ku nos den trabou. Abusunan,menasanan i papia malu ku trahadó ta bon
konosí pa e gran mayoria di nos. Nos esfuersonan pa tin kontakto ku dirigentenan di
nos sindikato a laga hopi di deseá. Nan no ta kontestá telefòn, ni un ora no tin tempu pa
nos, miéntras ku e sede di ABVO na Yatobako en bes di ta un sede pa atendé ku
interesnan di e trahadó a para bira un negoshi pa e sindikato. Ki ora ku nos mester di
yudansa, mester yama Kòrsou i ta ora esakinan tin tempu ta bin atendé nos
problemanan aki na Boneiru. Nos lidernan na Boneiru mes no por tuma desishon riba
nan mes i tur ora nos mester tende ku ta DB(dagelijksbestuur) di Kòrsou mester atendé.
Esaki no ta un situashon saludabel i nos no ta mira ningun esfuerso pa trese kambio
den esaki tampoko. Nos ta kere ku aki na Boneiru mes tin sufisiente kapasidat pa nos
mes atendé ku nos asuntu nan. Nos por a tuma nota ku na momento ku nos den
mayoria a tuma e desishon pa desafiliá for di ABVO kuantu intigra, kuantu menasa i
kuantu manipulashon a i ta tumando lugá pa trata na kita nos derecho di skohe
libremente e sindikato ku nos ta deseá pa representá nos. I nos no ta e promé
kompania, kaminda e trahadónan pa motibu di malkontentu a bandoná ABVO. Nos por
menshoná Stinapa, Contour Global, Fundashon Cas Boneriano i últimamente BONLAB.
Ta parse ku e sindikato su interes ta solamente kobra nos kontribushon tur luna, biaha
bin Boneiru, hür outo keda den hotèl i chill en bes di buska solushon pa nos
problemanan. I nos sa ku tin mas kompania kaminda ABVO tin representashon, ku e
trahadónan miembro no ta kontentu. Den e último siman nan basta preshon, menasa i
hasta ofertanan dudoso a keda ofresé pa trahadónan no bandoná ABVO. Pero pa nos
ku ta mayoria nos a bisa ta basta i nos kier ta afiliá na un sindikato ku tur ora su
portanan ta habrí i tur ora tin lidernan pa atendé ku nos problema i preokupashonnan.
Ta nos derecho di skohe e sindikato ku nos ta kere ku ta sirbi nos interes nan mihó.
I nos kier hasi esaki den tur libertat i sin ningun klase di preshon. Ta p’esei djabièrnè
awor sin ningun klase di miedo i den tur libertat nos ta bai e referèndem ku e
konvikshon i ku e siguransa ku nos komo mayoria lo vota pa AFBW representá nos na
Selibon. I ta bon pa nos tur sa ku e CAO vigente ta keda intakto i ku tur e akuerdonan
ku tin den e CAO aktual lo keda na vigor. Nan ta firmá pa tantu Selibon komo ABVO. E
loke ta kambia ta ku en bes di ABVO ta AFBW lo bira e sindikato ku lo sigui vigilá pa
Selibon kumpli kabalmente ku tur e akuerdonan ku tin den e CAO. Pues no laga ningun
hende gaña bo ku si bo vota pa AFBW lo bo pèrdè. E referèndem di djabièrnè awor lo
ta unu históriko pa nos komo trahadó di SELIBON. Nos lo demonstrá na mundu
kompleto ku nos a lanta para pa nos derechonan sin miedo. Pues no ta kedami nada
otro pa hasi un apelashon na tur esnan ku por vota djabièrnè awor pa demonstrá union
i den un forma masal basha nos voto riba AFBW. Mi tin sigur ku hasiendo esaki,
trankilidat lo reina na boka di trabou di Selibon atrobe i huntu nos lo ban traha pa mihó
kondishonnan di trabou kaminda ta bai eksigí rèspèt pa nos i ku ta trata nos komo
hende ku dignidat. Nos trabou ta hopi importante i nos sa ku nos tin sosten di henter
komunidat pa e trabou ku nos ta hasi diariamente. Nos ta deseá awor pa tantu
Gerensia di Selibon, i otronan balorá esaki i den AFBW nos lo tin un sindikato ku a
demonstrá di ta traha serio, ta traha habrí ku su miembronan, tin konosementu i ta pone
solamente un interes dilanti, esta INTERES DI E TRAHADO DI SELIBON. Mi no tin
ningun duda ku nos gran mayoria ta di akuerdo ku mi i ku nos lo para huntu djabièrnè
awor komo sòldánan sin miedo. Laga pa djabièrnè atardi ora e resultado ta konosí
komo un famia grandi nos bai selebrá nos promé viktoria den e lucha ku nos lo bai hiba
na interes di e trahadónan di Selibon i nan famia.
Franklin Domacasse i tur trahadónan mal kontentu.


c: text/html

text:
MERKA — Durante di e kompetensianan di atletismo organisá pa Star Athletics, Churandy Martina a logra kore e tempu límite pa klasifiká pa Mundial di atletismo e aña aki an Peking, China i tambe Olimpiada otro aña riba 200m.
Churandy a logra su klasifikashon koriendo un tempu di 20.37 sekònde. E tempu límite pa klasifiká pa ambos evenemento tabata di 20.50 sekònde.
“Apesar di kansansio mi a kore un bon 200m den 20.37 sekònde,” Churandy a bisa despues di e kareda. E atleta tabata poko kansa despues di a kore 100m mas trempan.
Den e final di 100m Churandy a logra kore un tempu di 10.18 sekònde. Esaki net no tabata sufisiente pa logra klasifikashon pa Mundial tampoko pa Olimpiada. E límite pa e Mundial na Peking ta 10.16 sekònde miéntras ku pa Olimpiada e tempu ta 10.14 sekònde.
Churandy ta opiná ku e kareda di 100m a bai bon i ku e ta sinti ku e ta hañando su velosidat bek.

robotstxt: allowed

filter: keep


text:
Resultadonan di Beisbòl Liga Grandi ayera:
- Arizona Diamondbacks a derota Colorado Rockies ku skor di 6-4
- Arizona Diamondbacks a gana Colorado Rockies ku skor di 5-3
- Tampa Bay Rays a derota Baltimore Orioles ku skor di 11-2
Jonathan Schoop a konektá 1 hit den 4 turno na bate. Jonathan tin un promedio di .291
- Cleveland Indians a pèrdè di Toronto Blue Jays ku skor di 5-3 den 10 entrada
- Miami Marlins a derota Atlanta Braves ku skor di 7-1
Andrelton Simmons no a hunga den e partido aki
- New York Yankees a gana Boston Red Sox ku skor di 3-1
Didi Gregorius a konektá 1 hit den 3 turno na bate ku 1 kareda anotá pa Yankees. Didi tin un promedio di .270. Pa Boston, Xander Bogaerts a konektá 2 hit den 4 turno na bate. Xander tin un promedio di .316
- Philadelphia Phillies a derota New York Mets ku skor di 14-8
- Cincinnati Reds a pèrdè di Chicago Cubs ku skor di 5-4
- Chicago White Sox a pèrdè di Minnesota Twins ku skor di 8-6
- Detroit Tigers a derota Kansas City Royals ku skor di 6-5
- Pittsburgh Pirates a pèrdè di Milwaukee Brewers ku skor di 7-4
- Seattle Mariners a derota Houston Astros ku skor di 7-5
- Washington Nationals a pèrdè di St. Louis Cardinals ku skor di 8-5
- Los Angeles Angels a derota Oakland Athletics ku skor di 6-2
- San Francisco Giants a pèrdè di Los Angeles Dodgers ku skor di 2-1
Kenley Jansen a salba su di 28 partido di temporada, pichando 1 entrada en blanko. Kenley tin un rèkert di 2-1 ku 28 partido salba i un efektividat di 2.27 den 40 aparishon
- Texas Rangers a derota San Diego Padres ku skor di 8-6
Partidónan di Liga Grandi pa awe:
- Miami Marlins kontra Atlanta Braves
- Cincinnati Reds kontra Chicago Cubs
- Los Angeles Angels kontra Oakland Athletics
- New York Yankees kontra Boston Red Sox
- Tampa Bay Rays kontra Baltimore Orioles
- Cleveland Indians kontra Toronto Blue Jays
- Philadelphia Phillies kontra New York Mets
- Chicago White Sox kontra Minnesota Twins
- Detroit Tigers kontra Kansas City Royals
- Pittsburgh Pirates kontra Milwaukee Brewers
- Seattle Mariners kontra Houston Astros
- Washington Nationals kontra St. Louis Cardinals
- Arizona Diamondbacks kontra Colorado Rockies
- San Francisco Giants kontra Los Angeles Dodgers
- Texas Rangers kontra San Diego Padres
Resúmen:
- Ozhaino Albies a keda nombra komo representante di e ekipo di Rome Braves den e 2015 South Atlantic League Postseason All-Star Team. Ozhaino tabata tin un bon temporada, kaminda e la keda elegí pa representá Rome Braves den e Futures All-Star Game tambe Albies a keda elegí komo Mid-Season All-Star. Durante 98 partido den e temporada tras di lomba Albies a logra un promedio di .310 ku 21 doblete i 29 base roba.
Tripel A
- Roger Bernadina a konektá 1 hit den 4 turno na bate pa Albuquerque Isotopes. Roger tin un promedio di .284
- Sharlon Schoop no a konektá hit den 4 turno na bate pa Norfolk Tides. Sharlon tin un promedio di .214
- Shawn Zarraga a konektá 2 hit den 7 turno na bate ku 1 base por bola i 1 kareda empuha. Shawn tin un promedio di .293
Klase A
- Chris Garia a konektá 1 hit den 5 turno na bate pa High Desert Mavericks. Chris tin un promedio di .332
- Gianfranco Wawoe a konektá 3 hit den 4 turno na bate ku 1 base por bola i 3 kareda anotá pa Clinton LumberKings. Gianfranco tin un promedio di .269
- Sherman Lacrus a konektá 1 honron(1) den 3 turno na bate ku 1 base por bola, 1 kareda anotá i 3 empuha. Sherman tin un promedio di .258
- Juremi Profar no a konektá hit den 3 turno na bate ku 1 base por bola pa Hickory Crawdads. Juremi tin un promedio di .287
- Jurickson Profar a konektá 1 honron(1) den 4 turno na bate ku 1 kareda anotá i otro empuha pa Hickory Crawdads. Jurickson tin promedio di .174
- Darren Seferina a konektá 1 hit den 4 turno na bate ku 1 base por bola pa Peoria Chiefs. Darren tin un promedio di .289
Liga di Nobato
- Jonathan Martijn no a konektá hit den 4 turno na bate pa Billing Mustangs. Jonathan tin un promedio di .278
Liga Independiente
- Curt Smith a konektá 1 hit den 3 turno na bate ku 1 base por bola, 2 kareda anotá i otro empuha pa Lincoln Saltdogs. Curt tin un promedio di .297


text:
E siman akí e sektor mundial di teknologia di awa ta bini huntu na Leeuwarden, Hulanda, pa e segundo European Water Technology Week (EWTW 2022). Lidernan di inovashon empresarial for di diferente pais ta bini huntu pa eksplorá oportunidatnan i kolaborashon ku negoshinan di teknologia di awa rònt mundu.
E kongreso i ‘tradeshow’ akí ta enfoká riba inovashon den teknologia di awa, i p’esei Boneiru su proyekto di Water Circles ta orguyoso di forma parti di e gran evento akí. Representantenan di tres partner di Water Circles, esta STINAPA, WEB i Water Alliance, ta partisipando aktualmente na e konferensia. Water Alliance, ku alabes ta ko-anfitrion dje evento akí, ta un kolaborashon úniko entre kompanianan públiko i privá, servisionan di gobièrnu i institutonan edukashonal ku ta enbolbí den inovashon den teknologia di awa na Hulanda.
Durante e evento, e partnernan akí a duna un presentashon pa splika e vishon, mishon i propósito di e proyekto di Water Circles. E intenshon di e proyekto ta pa introdusí solushonnan desentralisá pa purifiká awa sushi na Boneiru den un futuro serkano. E tim enkargá ku e proyekto di Water Circles ta tumando pasonan pa kuminsá ku un inisiativa piloto pa purifikashon di awa sushi i reusá e awa ku a ser purifiká, p’asina redusí polushon di laman i tambe protehá e refnan di koral i henter e ekosistema ku ta sostené e koralnan.
Partisipando na e kongreso akí, Water Circles tin tambe e oportunidat pa eksplorá teknologianan i ekiponan inovativo pa purifikashon di awa sushi ku por fasilitá su mishon den futuro. E otro partnernan orguyoso di Water Circles ta WWF-NL, OLB i Fundashon Mariadal.


text:
Kiko ta IQOS?
IQOS ta ofresé humadónan adulto algu diferente na sigaria. Nos diseño ta apart, ya ku nos produktonan no ta kima tabaku. Lo ke nos ta ofresé ta un alternativa mihó i satisfaktorio pa sigui huma, usando nos variedat di produktonan liber di huma.*Deskubrí IQOS
Informashon importante IQOS no ta liber di riesgo. Lesa mas.
HUNTU. PA DILANTI.
E kambio ta kuminsá ku pasonan chikí. Sea bo ta un humadó adulto kla pa kuminsá usa un mihó alternativa pa sigui huma, òf bo a hasi e kambio kaba, IQOS ta aki pa bo.*
IQOS 3 DUO
Semper kla.
IQOS ta keinta e tabaku en bes di kima esaki, kual ta hasi IQOS i HEETS e kombinashon perfekto pa disfrutá di un berdadero sabor di tabaku sin huma.
Kompará aparatonan
Haña bo IQOS ku ta fet perfekto.
IQOS 3 DUO
Kla na momentu ku abo ta kla.
IQOS 2.4 Plus
Perfekto pa uso diario.
Mihó pa nos.
IQOS ta keinta tabaku sin kima esaki. Esaki ta hasi ku e ta e mihó alternativa pa sigaria, paso e ta emití 95% ménos supstansianan kímiko dañino ku sigaria.** Sin huma, sin shinishi, sin oló persistente.
INFORMASHON IMPORTANTE: E no ta igualá nesesariamente un redukshon di riesgo di 95%. IQOS no ta liber di riesgo.
** ”95% ménos” ta representá e redukshonnan promedio den e nivelnan di un variedat di supstansianan kímiko dañino (ekskluyendo nikotina) kompará ku e huma di un sigaria di referensia (3R4F). Chèk informashon importante riba IQOS.com
Hasi esaki di bo.
Personalisá IQOS pe adaptá na bo estilo. Hasi un impakto, bisti'e ku un variedat di kombinashon di diseño. Lokual ku bo skohe, duna bo IQOS un eksperensia ku bo kolonan berdadero.Personalisá bo IQOS
Purba nos sabornan
Selekshon HEETS Amber
Balansá i totá. Amber su selekshon ta un meskla di tabaku totá i rondoná ku kapanan di nechi aromátiko di palu i un tiki perfumá.
Selekshon HEETS YELLOW
Suave i pikante. Yellow su selekshon ta un meskla di tabaku suave i aromátiko huntu ku esensianan aromátiko alegre i pikante.
Selekshon HEETS Bronze
Riku i amikal. Bronze su selekshon ta un meskla di tabaku suave i aromátiko kombiná ku esensianan aromátiko ku kakou i fruta seku.
Selekshon HEETS TURQOISE
Refreskante i fresku. Turqoise su selekshon ta ofresé mèntòl fresku i bròs huntu ku un kombinashon di tabaku totá suave i enrikesé ku esensianan sutil aromátiko.
HEETS PURPLE WAVE
Riku i dushi. PUPRPLE WAVE ta ofresé sensashonnan refreskante di mèntòl bròs huntu ku aromanan di diferente frutanan.


text:
Entrante 14 di januari 2022 DVG ta informa cu e edad pa ricibi e “boostershot” ta wordo reduci na 18 aña bay ariba.
Bo ta bin na remarke si bo a ricibi bo di dos vacuna di Covid mas cu 3 luna pasa. Loke si ta pone cu bo no lo por bin na remarke na mes momento aki pa e “boostershot” ta si a test positivo menos cu 3 luna pasa. Tur vacuna incluyendo “booster” por wordo busca na Centro Libertador Betico Croes na Santa Cruz. Orario di vacunacion ta di 8’or di mainta pa 3’or di atardi ‘non-stop’ di dialuna pa diabierna y por walk-in!


text:
24 di yüli
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
24 di yüli ta e di 205 dia di aña (206 den un schrikkeljaar) riba e kalènder gregoriano. Ta resta 160 dia pa e aña terminá.
A sosodé[editá | editá fuente]
- 1964 - Konseho insular di Kòrsou ta aprobá pa medio di un dekreto nashonal e eskudo di Kòrsou.
A nase[editá | editá fuente]
- 1783 - Simón Bolívar (f.1830), lider militar i polítiko venezolano
A fayesé[editá | editá fuente]
A selebrá/konmemorá[editá | editá fuente]
- Dia di Simón Bolívar (na Ecuador, Colombia, Venezuela i Bolivia)


text:
Oranjestad-Durante conferencia di prensa di MEP lider di MEP Evelyn Wever-Croes a expresa su preocupacion pa cu e falta di atencion pa ensenjansa. Aa escolar ta cabando y ainda nada a cambia.
Apesar cu tur cos tabata cla caba na 2009 pa construi e scol MAVO/HAVO/VWO na Noord, te dia di awe no a cuminsa cu e scol na Noord. Mientras tanto e gobierno di AVP a coi tur e placa cu tabata tin destina pa e scol, y hink’e den un tram, cu ta un proyecto fracasa. Awe nos no tin ni un scol ni un proyecto di embeyesemento di Caya Betico Croes cu ta cla.
Aparte di esaki tin masha hopi problema den ensenjansa mes. E aña escolar 2013/2014 ta cabando y nunca antes cosnan tabata asina bruha den ensenjansa.
Colegio Cristo Rey, un proyecto cu a sufri masha hopi tardansa mes. Y ainda no tin bista ki dia e ta keda cla. Minister Hooijboer-Winklaar no por a cumpli cu su palabra duna na Parlamento cu na april e scol lo a muda.
Colegio San Antonio tin un aña caba cu nan a muda, y tampoco a cuminsa hasi trabou ainda. Muchanan ta haya les y docentenan mester duna les bou circumstancianan hopi hopi malo mes. Pero gobierno no ta pone atencion.
Colegio Frere Bonifacius ya ta cumpli 2 aña cu a muda e muchanan pa Burumbundu, pero te dia di awe no a ni cuminsa cu e trabounan.
Mon Plaisir Basisschool y Kleuterschool tampoco ainda no por muda pa bai bek, sin cu ta conosi ta pakiko tanto tardansa.
Arco Iris Kleuterschool ta hinca den un Shopping mall di famia di minister, pero aki tampoco no ta hasiendo ningun trabou na e scolnan.
Mientras tanto gobierno ta paga masha hopi placa mes na huur di diferente edificio, en bes di cuminsa traha na drecha e scolnan aki. Tin placa si pa traha cantidad di caminda nobo, manera Green Corridor, ringweg, centronan multifuncional, pero no tin placa pa drecha scolnan? Of acaso ta boluntad e gobierno aki no tin pa drecha scolnan?
ADMISION PA HAVO
Otro problema serio ta e cantidad limita di alumnonan cu ta wordo permiti pa sigi un estudio secundario avansa manera HAVO fo VWO. Esaki pasobra no tin suficiente lugar, y pasobra e normanan di admision ta pone cu e gran mayoria di alumnonan di zedse klas no ta haal e test. Kiko ta e problema? En bes di hinca asina tanto miyones den companianan pa hasi propaganda y pa skibi press releas epa e minister, dicon no ta hasi un investigacion kiko e problema real ta?
Gobierno ta hinca miles y miles di florin den Rietveld Academie y awor den un Scheepvaartschool , estudio pa capitan di barco, pa studiantenan di exterior bin studia un tempo na Aruba. Esaki ta bunita, pero ki ubo di nos mesun muchanan? Ki ubo nos hinca e miles di florinnan ey pa brinda nos mesun muchanan un mihor nivel di ensenjansa? Cuanto placa ta bai den Rietveld y awor e estudio pa capitán, y dicon e placa ey no por bai den ensenjansa di NOS muchanan?
Nos pais ta pasando den e peor crisis cu nos a yega di conoce. Un crisis traha pa AVP cu decisionnan equiboca desde cu nan a sinta, cu a aumenta nos MEGA DEBE na nivelnan nunca antes visto. Y ta pesey nos ensenjansa a wordo neglisha.
Pa MEP ensenjansa tin prioridad halto contrario na e gobierno aki cu a kita tur placa di ensenjansa y a hinke den proyectonan cu ta blink e wowo, mientras ta stroba nos muchanan bai padilanti.
“Nos ta kere den amplia e posibilidadnan pa nos mesun hobennan sigi desaroya, pero prome mester duna nan un base amplio. Nos ta conbensi cu nos hobennan merese mihor. Nos hobennan merese un nivel digno di ensenjansa. Y ami lo sigi traha pa esaki wordo realisa” lider di MEP Evelyn Wever-Croes a duna di conose.


text:
Resultadonan di Beisbòl Liga Grandi ayera:
- Kansas City Royals a pèrdè di New York Yankees ku skor di 14-1
Didi Gregorius a konektá 1 hit den 3 turno na bate ku 1 base por bola i 2 kareda anotá. Didi tin un promedio di .222
- Colorado Rockies a derota Cincinnati Reds ku skor di 5-4
- Philadelphia Phillies a pèrdè di New York Mets ku skor di 6-3
- Houston Astros a pèrdè di Baltimore Orioles ku skor di 4-3
- Boston Red Sox a pèrdè di Minnesota Twins ku skor di 7-2
- San Francisco Giants a derota Milwaukee Brewers ku skor di 8-4
- Washington Nationals a gana Chicago Cubs ku skor di 2-1
- Detroit Tigers a pèrdè di Oakland Athletics ku skor di 4-0
- Texas Rangers a derota Cleveland Indians ku skor di 10-8
- Arizona Diamondbacks a pèrdè di St. Louis Cardinals ku skor di 3-2 den 10 entrada
- Miami Marlins a pèrdè di Pittsburgh Pirates ku skor di 4-2
- Chicago White Sox a pèrdè di Toronto Blue Jays ku skor di 6-0
- Seattle Mariners a derota Tampa Bay Rays ku skor di 4-1
- Atlanta Braves a pèrdè di Los Angeles Dodgers ku skor di 6-3
Pa Dodgers Kenley Jansen a salba su di 4 partido di temporada pichando 1 entrada sin permití kareda, tampoko hit i ponchando 1. Kenley tin un efektividat di 0.00. Pa Atlanta, Andrelton Simmons a konektá 1 hit den 4 turno na bate. Andrelton tin un promedio di .249
- San Diego Padres a pèrdè di Los Angeles Angels ku skor di 4-3
Partidónan di Liga Grandi pa awe:
- Houston Astros kontra Baltimore Orioles
- Kansas City Royals kontra New York Yankees
- Miami Marlins kontra Pittsburgh Pirates
- Washington Nationals kontra Chicago Cubs
- Chicago White Sox kontra Toronto Blue Jays
- Colorado Rockies kontra Cincinnati Reds
- Philadelphia Phillies kontra New York Mets
- Seattle Mariners kontra Tampa Bay Rays
- Texas Rangers kontra Cleveland Indians
- Boston Red Sox kontra Minnesota Twins
- San Francisco Giants kontra Milwaukee Brewers
- Arizona Diamondbacks kontra St. Louis Cardinals
- Detroit Tigers kontra Oakland Athletics
- San Diego Padres kontra Los Angeles Angels
- Atlanta Braves kontra Los Angeles Dodgers
Breve:
- Dia 23 di mei 2015, e pelotero Alexander Rodriguez a yega na un akuerdo profeshonal ku organisashon di Tampa Bay Rays representá pa scout profeshonal Chairon Isenia. Temporada pasa Alexander tabata ku e ekipo di Grand Junction Rockies den e Liga di Nobato. Akinan e pelotero a mira akshon na 10 okashon komo picher, prinsipalmente komo relevista. Alexander tabata tin un rèkert 0-1 ku un efektividat di 7.20
Dòbel A
- Sherman Lacrus no a konektá hit den 4 turno na bate den su debut ku Frisco RoughRiders
Klase A
- Darren Seferina a konektá 1 doblete den 2 turno na bate, ku 2 base por bola i 2 kareda anotá pa Peoria Chiefs. Darren tin un promedio di .238
- Gianfranco Wawoe no tabata tin turno ofisial na bate ku 2 base por bola pa Clinton LumberKings. Gianfranco tin un promedio di .275
- Ozhaino Albies a konektá 1 hit den 4 turno na bate ku 1 base por bola, 2 base roba i 1 kareda anotá pa Rome Braves. Ozhaino tin un promedio di .278
Liga Independiente
- Curt Smith a konektá 2 doblete den 3 turno na bate ku 1 base por bola, 1 kareda anotá i 1 kareda empuhe pa Lincoln SaltDogs. Curt tin un promedio di .333


text:
KRALENDIJK — For di luna di ougùstùs ta posibel pa hasi kompra online via e wèbshòp di
Edukativo Bonaire. Edukativo Bonaire ta un kompania ku a ser lantá na 2018 ku e
intenshon pa duna guia den lesamentu i bende artikulonan pa stimulá lesamentu
serka muchanan di 4 te ku 10 aña.
Edukativo Bonaire ta ofresé diferente sorto di buki pa mucha riba nivel AVI,
kosnan di hunga i otro artikulonan edukativo ku ta motivá i duna guia na
muchanan den lesamentu.
Pa por hasi pedido, mester subi riba e website www.edukativobonaire.com i klik
riba ‘producten’ òf ‘webshop’. Esaki ta un primisia pa Boneiru kaminda ta fasilitá
mayornan pa hasi kompra di artikulonan edukativo den nan propio kas. Edukativo
Bonaire tin e sèrvisio pa entregá produktonan te na kas òf por pasa tuma e
produktonan ku a kumpra online. Den òktober ta spera di por ofresé mas produkto
di kalidat for di Hulanda.
Tambe Edukativo Bonaire ta ofresé ayudo i ta duna guia den lesamentu na
muchanan di 6 te ku 10 aña. Mayor por apliká pa medio di e website tambe i ta
traha un sita pa intake.
Edukativo Bonaire ta sigui mehorá su produktonan p’asina yuda nos muchanan di
Boneiru den nan desaroyo.


text:
LES 25
Pakico y Con Nos Ta Construi Salon di Reino?
Manera e nomber Salon di Reino mes ta indica, e siñansa di Bijbel cu nos ta haya eynan ta enfoca principalmente riba e Reino di Dios, e tema di Hesus su ministerio.—Lucas 8:1.
Nan ta centro di adoracion berdadero den comunidad. For di Salon di Reino, nos ta sali pa bay predica e bon noticia di Reino. (Mateo 24:14) Aunke e Salonnan di Reino ta varia di tamaño y diseño, tur ta luganan simpel caminda por lo general mas cu un congregacion ta reuni. Den e ultimo añanan, nos a construi miles di Salon di Reino (un promedio di cinco pa dia). Esaki ta debi na e aumento cu ta tumando luga den e congregacionnan. Con bin nos por construi asina tanto Salon di Reino?—Mateo 19:26.
Ta construi nan cu donacionnan cu nos ta haya. Ta manda e donacionnan aki sucursal pa asina congregacionnan cu mester construi of renoba nan Salon di Reino por haci esaki cu yudansa di e fondo aki.
Ta construi nan cu yudansa di boluntarionan for di tur gremio. Den hopi pais a forma Gruponan di Construccion di Salon di Reino. Team di sirbidor y di boluntario pa e trabou di construccion ta bay di un congregacion pa otro den un pais, hasta areanan aisla, pa yuda e congregacionnan local construi nan Salon di Reino. Den otro pais, Testigonan cualifica ta ser nombra pa supervisa construccion y renobacion di Salon di Reino den un cierto region. Hopi ruman cu cierto experticio y cu ta biba den e region ta ofrece nan mes pa yuda den e trabou di construccion. Pero, mayoria di e boluntarionan cu ta bin yuda ta di e congregacion local. Tur e trabounan aki ta posibel cu yudansa di spirito santo y e esfuerso cu sirbidornan di Jehova ta haci di henter nan alma.—Salmo 127:1; Colosensenan 3:23.
-
Dicon nos ta yama nos luganan di adoracion Salon di Reino?
-
Con nos ta logra construi Salon di Reino rond mundo?


text: Diamars mainta a drenta informe di un accidente cu hende herida na e splitsing di Macuarima pa bay Urataka, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e chauffeur di e Mitsubishi Nativa biniendo di nort a bay dal riba e Hyundai cu tabata bini na man drechi. E impacto tabata fuerte. Debi na e impacto un mucha a dal su boca y un dama ta keha di dolor di lomba y tin sla na su rudia. Na yegada di e ambulans nan a atende e victimanan levemente herida na e sitio mes.


text:
Djabièrnè 10 di desèmber 2021 Oil Trading Bonaire (OTB) i Kuerpo di Bombero Hulanda Karibense (BKCN) den kolaborashon ku e kompania di utilidat públiko lokal, ta organisá un tèst ‘live’ ku e sistemanan di seguridat di kandela riba e tanki nobo di kombustibel situá na aeropuerto di Boneiru. E tèst ‘live’ aki lo tuma lugá di 8 or di mainta te ku 12 or di mèrdia.
E tanki nobo di kombustibel ta intenshoná pa almasená kombustibel di avion i pa medio di e sistema di seguridat di kandela, ta kumpli ku standart di seguridat mas nobo. E sistema di seguridat ta konsistí di un tanki di sùplai di awa i un instalashon tékniko pa transportá e awa, pa asina fria e tankinan di kombustibel i pa den kaso di kandela, por paga esaki rápido.
Pa krea un situashon mas realístiko posibel lo uza skuma pa práktika durante e treinen di 10 di desèmber. Den kaso di un insidente ku e tanki di kombustibel ta uza skuma pa paga kandela konteniendo flúòr. Flúòr ta un elemento esensial ora ta paga kandela, pero no ta faborabel pa medio ambiente. P’esei ta uza skuma pa práktika spesial sin flúòr durante e tèst ‘live’.
Komo ku insidente riba tereno di seguridat industrial ta eksigí ekpertisio spesial, ta organisá e treinen den kolaborashon ku departamentu di Seguridat Industrial di region di seguridat Rotterdam Rijnmond. E treinen kompletu ta kai bou di supervishon di Inspekshon di Ambiente di bida i Transporte (ILT), ku ta forma parti di ministerio di Infrastruktura i Maneho di Awa.


text:
Últimamente nos por a tuma nota di desaroyonan di preis den supermerkadonan na Kòrsou. Den kuadro di esaki Fundashon pa Konsumidó durante e periodo di 15 te ku 22 di sèptèmber 2021 a bishitá 22 supermerkado ku e meta pa analisá preisnan aktual di karni, fruta i berdura riba merkado. Pa por logra esaki a anotá preis di un kantidat di 94 produkto en total. E 22 establesimentunan ku a forma parti di e komparashon di preis aki ta: supermarket 2000, Arco Iris, Van den Tweel Arco Iris, Arti’s , Best Buy, Bon Bini supermarket, Boulevard Market Place, Centrum Mahaai i Piscadera, Dande, Esperamos supermarket, Exito, Mangusa Rio Canario i Hypermarket, De Ruyterkade, Vreugdenhil, Minimarket LZF, Luna Park, LI’S, Feng Fu, Queens, i Tropicana.
Mangusa Rio Canario i Hypermarket esunnan mihó surti den karni, fruta, berdura i belèg
Despues di a analisá resultadonan di e anotashon di preis, Fundashon pa Konsumidó a konstatá ku E dos Mangusanan ta esunnan mihó surti basá riba e 94 produktonan di karni, fruta i berdura ku a keda anotá. Di e 94 produktonan pre selektá, ámbos di e Mangusanan ta’tin un total di 78 produkto den stòk. Bon Biní Supermarket ta na di dos lugá ku 75 produkto i Esperamos supermarket i Arco Iris supermarket ta kompartí e di tres lugá ku un total di 69 produkto den stòk, den e periodo di e anotashon di preis.
Mangusa Rio Canario i Hypermarket tin mas produkto di karni, fruta, bèrdura i belèg na un preis mas ekonómiko
Resultadonan di e komparashon di preis ta mustra ku e dos Mangusanan ta e supermarketnan ku tin mas produkto na un preis mas ekonómiko. Di e 94 produkto ku Fundashon pa Konsumidó a anotá, e dos supermarketnan ariba menshoná tabata tin 21 produkto na un preis mas kumbiniente.Centrum Mahaai ta na di dos lugá ku 16 produkto i Esperamos supermarket ku 15 produkto mas ekonómiko kompaña ku demas establesimentunan.
Diferensia grandi di preis
E anotashon di preis aki a kondusí na resultadonan den kual por mira diferensianan di preis grandi entre e 22 establesimentunan ariba menshoná. Gran parti di e diferensianan di preis aki ta den e kategoria di karni. Un kilo di ‘Runderlappen’ ta kosta fl. 18.55 na e Mangusa Rio Canario i Hypermarket. Na Centrum Mahaai i Piscadera un kilo di ‘Runderlappen’ ta kosta fl. 29.95, kual ta un diferensia di preis di fl. 11.40. Tambe por a tuma nota di un diferensia di preis di fl.15.95 entre Exito supermarket i Luna Park. Na Exito supermarket un kilo di karni kabritu di eis ta kosta fl. 10.00 i na Luna Park esaki ta kosta fl. 25.95
Tambe den kategoria di belèg nos a tuma nota di diferensianan di preis grandi. Un kilo di ‘schouderham’ por ehèmpel ta kosta na Centrum Mahaai i Centrum Piscadera fl. 14.72, miéntras ku na Van den Tweel esaki ta kosta fl. 29.16. Pues un diferensia di preis di 14.44.
Desaroyo di preisnan di karni, fruta, berdura i belèg
Fundashon pa Konsumidó a analisá e desaroyo di preis di produktonan di karni, fruta, berdura i belèg for di febrüari 2021 te ku sèptèmber 2021. Resultado di e análisis aki ta indiká ku entre febrüari 2021 pa yüni 2021 ta tin un subida di preis di 3 te ku 11 florin. Entre yüni 2021 pa sèptèmber 2021 preisnan a subi di 2 te ku 15 florin.
Pa e motibu aki Fundashon pa Konsumidó ta konsehá pueblo di Kòrsou pa ta mas konsiente na ora di hasi kompra. Prinsipalmente teniendo kuenta ku próksimamente nos lo sigui mira desaroyonan di preis den supermerkadonan. Tur esaki debí na e oumento di preis di flete di kònteiner ku importadónan a bini ta indiká. Awor mas ku nunka nos mester priorisá i kumpra loke realmente mester. A yega tempu pa nos hasi uzo di nos kreatividat i buska maneranan kon pa logra sobrebibí den e tempu difísil aki. Ta hopi importante pa nos ta krítiko i realístiko.
Konsultá bo tabèl
Pa fasilitá i pa informá nos konsumidónan mas mihó, Fundashon pa Konsumidó a pone diferente preisnan di e produktonan pre- selektá aki den un tabèl ya asina kada konsumidó por tin un bista mas amplio na kua supermerkado ta mas kumbiniente pe hasi su kompranan. Pa kualke pregunta semper por tuma kontakto ku Fundashon pa Konsumidó na number di telefòn 462-6666 òf manda nos un mail na info@fundashonpakonsumido.org. Tambe por bishitá nos wèpsait www.fundashonpakonsumido.org pa un bista amplio di komparashonnan di preis.
Tene na kuenta ku Fundashon pa Konsumidó no ta kompará kalidat òf orígen di e produktonan den su komparashon di preis.


text:
ATIA, como e voz di comercio, a wordo aserca pa un opinion tocante e situacion di Caya Grandi. Ta comprendibel cu e construccion cu a tuma lugar pa mas di dos anja den nos Caya Grandi tawatin su efecto negativo riba e negoshinan den e area directo. Despues di un periodo largo asina di construccion, e ta tuma su tempo pa negoshinan por recupera pero tambe pa e clientenan custumbra bek di hasi compra den e area aki. Manera ta conosi, hopi hende a evita e area aki durante e construccion extenso cu a tuma lugar.
Lamentablemente, e tram cu inicialmente tawata tin como proposito pa trese e turistanan, especialmente esunan cu ta baha for di crusero, den Caya Grandi y asina stimula benta na turista, no ta tin su efecto desea.
Tempo cu a bin cu e proposito di parti gobierno pa introduci parkeermeters, ATIA a conduci un encuesta entre un cantidad grandi di comerciante y e resultado tawata dividi 50%-50%, caminda mitar tawata di acuerdo y e otro mitar tawata en contra di e introduccion di parkeermeters. Loke si tawata un comentario di parti hopi comerciante den caya ta cu ya pa 8or di mainta, no ta tin lugar di para auto mas, hasiendo cu e opcionan di parkeer pa clientenan bishita Caya Grandi tawata hopi limita.
Encuanto e habrimento di Caya Grandi pa trafico durante oranan di anochi, ATIA ta di opinion cu e lo no tin efecto riba benta mirando cu den e orarionan aki mayoria negoshi den Caya Grandi ta sera caba. Al contrario, ta di lamenta cu e autonan lo susha e cayanan nobo cu azeta.
Otro factor afectando benta den Caya Grandi ta e shopping malls cu a lanta pafor di e area directo di Oranjestad. Nos ta premira cu e efecto aki lo sigi, mirando cu nos tin entendi cu tin mas shopping malls na caminda.
Como ATIA nos ta kere den free enterprise y cu tur negoshi tin nan derecho di opera libremente. Alabes, tin casonan extremo caminda en berdad mester bin cu cierto regulacion, manera por ehempel e negoshinan cu den cantidad grandi ta habri den barionan residencial. Den e caso di un moratorium pa tiendanan pafor di Caya Grandi, ATIA no ta wak esaki como un posibilidad realistico den e cuadro di free enterprise.
Como ATIA nos ta wak cu mester redefini Caya Grandi. Preferencia di e consumidor di awendia a cambia y lo sigi cambia. Como Caya Grandi mester tuma e preferencianan aki den consideracion, midi kiko e consumidor ta desea y pensa riba maneranan moderno y inovativo pa satisfase e preferencianan aki. Diversificacion di Caya Grandi tambe ATIA ta wak como un oportunidad. Trese establecimento di cuminda, terrasjes, etc. pa asina atrae mas actividad den Caya Grandi. Ademas, negoshinan lo mester evalua nan variedad di producto y con ta presenta e productonan nan un manera atractivo. E consumidor di awendia ta uno critico y exigente y mester wak con por adapta na esaki pa asina por maximimalisa benta.
ATIA den pasado a forma parti di e plataforma encarga cu Caya Grandi, pero despues cu e plataforma aki a cambia, no a wordo inclui mas. ATIA ta mas cu dispuesto na forma parti di e plataforma aki pa asina traha hunto riba ideanan, monitorea e desaroyonan di serca y asina hiba nos Caya Grandi dilanti.


text:
TA SOLUSHONANDO PROBLEMA RIBA SISTEMA DI IT NA PRIZÒN
GERELATEERDE MINISTERIES JUSTITIE
TA SOLUSHONANDO PROBLEMA RIBA SISTEMA DI IT NA PRIZÒN
GEPLAATST OP 19 07 2022
Willemstad – Sentro di Detenshon i Korekshon Kòrsou (SDKK) ainda ta konfrontá problema ku su sistema di IT, kaminda a detektá un vírùs ku a trese algun interupshon riba e sistema. Departamento di IT mesora a hasi tur e ehersisionan nesesario pa asina por a skapa tur dato.
Na e momento akí e departamento di IT ta rekonektando tur programa nesesario pa asina por sigui duna servisio optimal.
E sistema di internèt ta temporalmente deskonektá, pendiente un maneho pa asina por sigui garantisá e protekshon di e sistema di IT den prizòn.


text:
Términonan di Uso
Usando nos wèpsait, bo ta bai di akuerdo ku e aplikabilidat di nos Términonan di Uso. Por fabor tuma nota ku e Términonan akí por kambia kada tantu tempu i e kambionan ei lo ta na vigor inmediatamente. Nos ta konsehá bishitantenan na e wèpsait pa periódikamente chèk e término- i kondishonnan pa si tin kambio.
Aplikabilidat
E término- i kondishonnan akí (“Términonan di Uso”) ta apliká p’e bishita na, i uso di e wèpsait akí di Wereld Natuur Fonds (WWF-NL) i tambe p’e informashon hasí disponibel na bo riba òf via e wèpsait, rekomendashonnan i/òf servisionan (“e Informashon”).
Informashon i responsabilidat
E informashon ta solamente pa uso komo informashon general i no ta intenshoná komo konseho. WWF-NL no ta responsabel pa niun daño ku por resultá for di uso (òf inabilidat di uso) di e wèpsait, inkluso daño komo resultado di virùs òf informashon ineksakto òf inkompleto, a ménos ku e daño ta resultado di intenshon òf negligensia grave di parti di WWF-NL. Ademas usuarionan di e wèpsait i e informashon ta indemnisá WWF-NL pa kualke tipo di daño na terser partido relashoná ku kualke akshon di e usuario komo resultado di e uso.
WWF-NL no ta responsabel tampoko pa daño ku ta resultá di uso di medionan elektróniko pa komunikashon ku e wèpsait akí, inkluso – pero no limitá na – daño ku ta resultá di falta di entrega òf entrega lat di mensahenan elektróniko, intersepshon, òf manipulashon di mensahenan elektróniko dor di terser partido òf dor di software/ekipo usá pa komunikashon elektróniko i transmishon di virùs.
Privasidat
Ora bo usa nos wèpsait, nos por usa bo informashon pa propósitonan ku ta basá riba basenan legal bálido. Pa mas informashon tokante kon nos ta atendé ku datonan personal, por fabor konsultá nos Deklarashon di Privasidat.
Lenknan pa otro wèpsait
E wèpsait akí ta kontené lenk pa páginanan eksterno di internèt. WWF-NL no ta responsabel pa uso ni kontenido di páginanan di internèt pa kual un lenk ta inkluí riba e wèpsait akí, ni pa páginanan di internèt riba kual tin un lenk inkluí pa yega n’e wèbsite akí. Nos Deklarashon di Privasidat/Maneho di ‘Cookie’ no ta apliká pa datonan personal ku a ser kolektá i prosesá di bo riba òf via e wèpsaitnan eksterno akí.
Derechi di Propiedat
A ménos ku ta ser indiká di otro manera, tur derechi, inkluso derechi di outor i otro derechinan di propiedat intelektual riba e wèpsait i informashon, ta den man di WWF-NL.
Bishitantenan por konsultá e wèpsait i e informashon i traha kopia pa nan propio uso, por ehèmpel dor di prent òf ‘save’ esaki. Kualke otro uso òf mal uso di e wèpsait òf di e informashon, por ehèmpel warda òf reprodusí (parti di) e wèpsait di WWF Dutch Caribbean riba un otro página di internèt òf krea lenk, hyperlenk òf deep lenk entre e wèpsait di WWF Dutch Caribbean i kualke otro página di internèt, no ta pèrmití sin e konsentimentu eksplísito por eskrito di WWF-NL.
WWF-NL ta, entre otro, e lisensiatario ekslusivo pa Hulanda di e siguiente markanan komersial di Benelux registrá na nòmber di WWF – World Wide Fund for Nature – (anteriormente World Wildlife Fund):
– e marka di palabra Wereld Natuur fonds (ku number di registrashon 391890);
– e marka di palabra Wereld Natuur Fonds (ku number di registrashon 511319);
– e kombinashon di lèter WNF (ku number di registrashon 391891);
– e kombinashon di lèter WWF (ku number di registrashon 511318).
Ideanan no-solisitá
Den kaso ku bo ‘post’ ideanan no-solisitá i/òf material, inkluso, pero no limitá na, teksto, imágen, zonido, software òf informashon (e “Materialnan”) riba e wèpsait akí òf manda nan na WWF-NL via email òf otro manera, WWF-NL lo tin derecho di usa, kopia, i/òf eksplotá komersialmente e materialnan akí, tur esaki den e sentido di mas amplio, sin debe niun kompensashon i WWF-NL lo no ta obligá na tene sekreto e materialnan relevante.
Pa medio di esaki bo ta indemnisá WWF-NL pa tur daño ku WWF-NL sufri i tur gastu ku WWF-NL haña relashoná ku ‘claim’ di terser partido, ku e uso i/òf eksplotashon di e material ta infringí derechi di propiedat (intelektual) di terser partido òf di otro manera ta ilegal kontra un terser partido.
Nulidat
Si e Términonan di Uso akí ta òf bira parsialmente inbálido, e partidonan lo keda obligá pa ku e parti restante. E partidonan lo remplasá e parti inbálido ku stipulashonnan ku ta bálido i di kual e konsekuensianan legal, den lus di e kontenido i propósito di e Términonan di Uso akí, ta korespondé mas tantu posibel ku esnan di e parti inbálido.
Lei aplikabel i korte kompetente
E Términonan di Uso akí ta eksklusivamente suheto na lei Hulandes. Tur disputa ku lanta en konekshon ku e Términonan di Uso akí, inkluso disputanan tokante nan eksistensia i balides, lo keda resolvé pa e tribunal kompetente di e Korte Sentral Hulandes.
Informashon di registrashon
Adrès di ofisina:
Registrá na Kámara di Komèrsio bou di nòmber:
Stichting Het Wereld Natuur Fonds – Nederland
Driebergseweg 10
3708 JB Zeist
Number di registrashon di Kámara di Komèrsio: 41177588, Utrecht
Number di VAT: NL003330084B01


text:
Kiko ta e korte di derechi humano na Hulanda?
Bon siman i bendishon na tur esnan ku ta lesa mi kolumna. Nos ta sigui den e buelta di elekshon i tur loke ta tumando luga prome ku 28 di aprel 2017. Nos pueblo meresé informashon al kaso i mi ta sòru pa bo haña tur!
Pregunta: Señora abogado Parris un siman bendishona pa bo, ami ta un mama huntu ku mi famia, nos tambe a biba un par di luna den hopi tenshon i inseguridat tokante di e tema vota dia 28 april si òf nò. Ami ku mi kasá hasta a kombersá pa nos bai biba Hulanda of Bonaire kaminda tin trankilidat, i stabilidat pa nos muchanan. Mi ta kontentu ku a anunsia ku elekshon ta sigui. Awor e pregunta ku mi ke hasi ta mi a kompronde ku grupo 12 a bai korte di derechi humano na Hulanda, kiko e korte ei ta? I kiko nan ta hasi?
Na promé luga danki pa e pregunta unu ku lo bai den buki di historia aki na Kòrsou. Laga nos ban wak kiko ta Korte di Derechi di Humano. E korte aki ta forma parti di e órgano di Raad van Europa, esnan ku por bai hasi un keho na e korte aki ta individuo, gruponan, organisashonan i paisnan. Nan tur por hinka un keho kontra di un miembro di estado dor di hasi un petishon riba e tratado ku ta protehá derechi di hende. E dekretonan di e korte aki ta fiho i ta definitivo. Ku otro palabra ora korte aki duna un dekreto esei ta final no por bai niun korte superior ku n’é. E kondishonan pa ku atmishon na e korte aki ta; esun ku ta entamá e kaso mester ta e víktima di violashon di un derechi fundamental ku ta establesé den loke nos konosé komo “Europese Verdag Voor de Rechten van de Mens” e tratado Oropeo pa Derechi di Hende. E keho mester ta dirhí kontra un instansha públiko; e korte aki ta e último salbashon (dus e persona mester a hasi uso di tur medio legal aki na Kòrsou promé. For di korte den prome instansha te ku Korte Superior, sino e kaso no por wòrdu tratá na Korte Oropeo; i por último e kaso mester wòrdu entamá denter di seis luna despues di e desishon nashonal. Si ta bin na remarke Korte ta wak promé si por jega na un akuerdo, e korte mes lo intermediá. Si no logra e ora ei ta bai determina si tabata “violashon di e tratado Oropeo. Si esei ta e kaso e ora ei e Korte ta pasa over na loke ta yama “Genoegdoening”. Ku otro palabra e veredikto di korte ta definitivo i mester sigui e pasonan ku korte a stipula! Esei kemen esnan ku a hinka un kaso na Korte Orope, mester sòru pa kumpli ku nan pe e violashon ku a tuma lugá no sosede nunka mas. Hasta tin biaha mester tuma medidanan, of kambia lei.
E kaso ku blòki 12 a hiba EU Hòf no a kumpli ku e kondishonnan pa por ta atmisibel. Unu ku sigur no a kumpli ku ne ta mester a prosedé prome na Kòrsou i Ulanda promé ku bati na porta di EU Hof. Ta p’esei a deklará nan “niet ontvankelijk”(no atmisibel). Ku otro palabra Korte Oropeo no ta ní bai lesa e kaso pa sa kiko e ta kome of bebe. Ta p’esei Blòki 12 a haña nan ta kanta otro kantika i a realisá nan mes ku Elekshon ta sigui, manera Gobernadó a dekretá basta dia kaba. Nan lucha tabata un gastamentu di sèn, tempu i energia. Pero loke si nos por bisa tantu Blòki 12 i pueblo en general a siña i nos tur por a ripará ku tur hende a buska pa sa kiko e bèrdat ta.
Pues ya bo sa, nada no ta pasa pòrnada nos tur a siña un lès masha importante mes, semper purba di remediá e problema entre nos ku nos i skucha tur hende i tur eksperto promé ku bai bati na porta di Reino pa haña rason, pasó ata e aanwijzingm(instrukshon di Ulanda) na kaminda. Laga nos tur lesa bon i kompronde kiko ta pasando na Kòrsou. Mi tei semper na bo òrdu.


text:
ORANJESTAD – Dialuna mainta Minister Maduro tabata den Parlamento den un Encuentro Publico pa asina brinda informacion riba finanzas publico di nos Pais. E mandatario encarga cu finanzas a presenta un Nota di Fin di Aña 2019 (Najaarsnota 2019) na Parlamento den cual ta anticipa riba e cambionan den Presupuesto Supletorio pa 2019.
Den su disertacion ela trece dilanti cu Gabinete Wever-Croes a demostra diciplina financiero y ta kedando den e apoderacion cu Parlamento a duna den Presupuesto 2019. Gobierno a ricibi 14.28 miyon mas na entrada, pero tabata tin 11.31 miyon mas na gasto di cual 8.3 miyon tabata pa e pago extra di reparatietoeslag. Asina mes e resultado preliminar ta mustra di ta mihor cu premira, e deficit pa 2019 ta mas chikito, 20 miyon enves di 25 miyon y e deficit colectivo ta na 0.07% enves di 0,5% cual ta e norma acorda den cuadro di supervision financiero di nos Pais.
Henter nos pais ta haciendo e cambio necesario y instancianan internacional a y ta sigui evalua esaki y poco poco nos pais ta ganando e confiansa y e rapport positivo manera IMF, S&P y Fitch Rating ta muestra di esaki. Esaki ta un maneho cu ta beneficia Aruba completo caminda ta recobrando e credibilidad financiero local, den reino y internacionalmente, cual disciplina financiero nos mester sigui cune. Minister Xiomara Maduro ta trece dilanti cu ta nos mes como pais mester drecha nos asuntonan na un manera factibel, no por drecha un caminda y daña otro caminda. Tin bez decisionnan no ta popular, pero ta necesario y mester tin e corahe pa tuma decision y despues di dos aña di trabaonan inmenso nos ta logra haci e cambionan necesario pa yega na un presupuesto balansa y awor rumbo pa un presupuesto cu surplus. Esakinan ta esfuersonan di nos pais cu nos mester sa di balora. Den un forma transparente a bin informa Parlamento kico ta e avancenan financiero y cu Aruba ta cumpliendo y ta noticianan cu pueblo mester sa y cu Parlamento mester ta debidamente informa.
Minister Xiomara Maduro ta gradici Parlamento, coleganan di Conseho di Minister, tur departamento di Gobierno y Pueblo en general pa e esfuerso conhunto pa demostra e diciplina financiero necesario pa asina hiba Aruba riba e caminda di un finanzas publico manehabel y sostenibel.


text:
[:en]Kerido amigunan di EM, Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú i nos bienestar den kontakto ku naturalesa. For di delaster investigashonnan hasí nos a bin komprondé ku pa 2025 e “malesa” ku lo dominá mundo lo ta depreshon. Pues no ta kanser, obesitas, diabetis problema ku nir etc. Esei ta nifiká ku depreshon ta bira un tipo di grip òf epidemia. Kiko ta kousa di tantu depreshon? Si nos kontesta e pregunta simpel nos por...read more
[:en]Anti-oksidante Kerido amigunan di EM, Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú i nos bienestar den kontakto ku naturalesa. Kiko ta anti-oksidante? Anti-oksidante ta un grupo di molekül ku ta kapas di stroba oksidashon di otro molekül. Den nos kurpa tin varios nutriente ta sirkulá na un manera natural dor di e propiedatnan di anti-oksidante. Tambe nos kurpa ta produsí enzimanan anti-oksidante pa kontrolá e kadena di...read more
[:en]Yodo Kon nos por disponé di yodo? Kome marisko, piská, karko, i básikamente tur bestia di laman. Kome alga, spesialmente hijiki i kèlp (kombu) Hel di webu pastorisá Suplemento Selenio Mientras ku rara bes nos ta topa skarsedat di selenio serka hende grandi, un defisiensia chikí ta masha probabel i por tin efektonan desagradabel pa nos salú. Síntomanan di defisiensia Selenio ta rekerí pa e konvershon di hormona di schildklier T4 den esun aktivo T3, pues un defisiensia di selenio por manifestá den síntomanan di hipotiroidismo....read more
[:en]Kerido kliente, Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa. Awe nos ta bini bèk riba un tópiko ku nos a trata den un charla na Rancho de Herberg, esta problema ku muchanan ku “ADHD”, “ADD”, Outismo, Disleksia, Depreshon etc. Nos a kombiná e tópiko akí ku e gritu internashonal di WCRD – 2016 (World Consumer Right Day ), pa baha uso di antibiótika for di práktika di e.o. agrikultura....read more
[:en]Konstrukshon i Mantenshon Kerido kliente, Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa i tur otro espesie i elemento ku ta forma parti di nos Mama Tera. Tópiko di awe ta konstrukshon i mantenshon di kas/edifisio. Den nos Noti-ambiente no. 4 di 2013 nos a amplia riba higiena den kushina. E biaha aki nos ta bai mas profundo den e materia pa indiká kon nos ta traha i mantené nos...read more
[:en]EM-X Serámika Ta Habri un Era Nobo Kerido kliente, Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa i tur otro espesie i elemento ku ta forma parti di nos Mama Tera. EM-X serámika ta realmente un bendishon pa nos naturalesa en general. Awe nos ta para ketu na e kapasidat regenerativo ku e Mikro-organismonan Efektivo tin riba e kurpa humano. Tur esaki pa medio di e potensial di e Rayonan...read more
Kuido natural pa suela i mata Kerido kliente, Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa. Manera nos a ilustrá den nos Noti-ambiente 05 dor di uso kontinuo di fèrtilisante kímiko i pèstisida suela ta bai atras. Esei ta kondusí mas i mas na pèst i malesa ku ta manifestá sin ku ta mira solushon real pa e problemanan akí. E resultado pa salú di hende, bestia i medio ambiente ta basta...read more
Problema kousá pa uso di fertilisante kímiko i pèstisida Kerido kliente, Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa. E meta original di EM tabata pa atende ku problemanan: Generá dor di uso kontinuo di fertilizante kímiko i pèstisida Problema manera akumulashon di sodio Pèstnan dañino i daño hasí dor di kultivashon kontinuo Na promé vista e tres asuntunan aki ta aparentá ku nan no ta...read more
“Zoutarm” is niet gezond Beste klant, EMCuraçao is als beweging in het leven geroepen om een bijdrage te leveren aan een beter welzijn voor mens, dier en plant. Kortom, om het natuurlijk contact met ons eigen natuur te stimuleren en/of te herstellen. Iedereen heeft wel zijn ‘geheime’ bron van zeezout. Maar niemand buiten ons heeft zeezout enkel geoogst bij volle maan (om het natuurlijke koraalcalcium te vangen) en die daarna behandeld is met EM-X Gold. In feite gebruiken de meeste mensen te weinig zout, alleen áls ze...read more
“Zoutarm” no ta salú Kerido kliente, Meta prinsipal pa publiká nos notisiero/noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú i nos medioambiente; teniendo en kuenta e generashonnan ku ta bini. Nos tur tin nos fuente sekreto di salu di laman. Pero nigun hende a kosechá salu di laman na luna yen (pa fangu / kapturá e kalsio di koral natural) i trat’e despues ku EM-X Gold. En realidat mayoria hende ta usa tiki salu. Solamente ku ora nan ta kome salu,...read more


text:
El papiamento es una de las lenguas oficiales que hablan en las Antillas Holandesas (Aruba, Curaçao y Bonaire). Se trata de una lengua criolla, mezcla de portugués, castellano y cosas del inglés, holandés, francés, lenguas indígenas como el arahuaco y otras lenguas africanas.
Un texto en papiamento de Bonaire y Curaçao, que suena más como el portugués:
Naturalmente na Aruba, Boneiru i Kòrsou nos ta komprondé hulandes, e idioma di Reino Hulandes. No opstante, e lenga di nos kurason ta papiamentu. E no ta un lenga sin mas, sino nos lenga stimá, ku su propio gramátika i un ortografia ofisial. Na Hulanda papiadónan di papiamentu ta hasi nan máksimo esfuerso pa no solamente papia, sino tambe lesa i skibi nan lenga materno.
El mismo texto en versión de papiamento de Aruba, que suena más a castellano:
Naturalmente na Aruba, Boneiro y Corsou nos ta compronde Hulandes, e idioma di Reino Hulandes. No obstante, e lenga di nos curason ta Papiamento. E no ta un lenga sin mas, sino nos lenga stima, cu su propio gramatica y un ortografia oficial. Na Hulanda papiadonan di Papiamento ta haci nan maximo esfuerso pa no solamente papia, sino tambe lesa y skirbi nan lenga materno.


text:
Tempu pa algu nobo i úniko. Pues tempu pa abo!
Tempu pa algu nobo i úniko. Pues tempu pa abo!
Meetbaar Waarderend Hulpverlening
Social Impulz ta un agensia di asistensia privá, entusiasmá i komprometé, ku hobennan I adultonan spesialisá den:
• Guia personal ku e enfoke riba asistensia balorá
• Investiga kasonan komplika I traha un plan di maneho
• Konektá suidadano ku instansianan di asistensia
• Ofresé yudansa intensivo na muchanan, hobennan (adultonan) den enseñansa i nan famia
• Fortalesé e kapasidat pa asina bira outosufisiente
• Trein muchanan i hobennan pa mehorá nan abildatnan sosial i e kapasidat pa defende su mes.
Kada hende tin un talento. Konhuntamente ku bo Social Impulz ta deskubrí bo talentonan skondí, pa asina bo por usa nan. Pa esaki Social ImpulZ ta hasi uso di bo impulso sosial i un enfoke agógiko musikal.
Social ImpulZ ta ta ofresé i tra na tur e aspektonan di siña manera:
• Estilo di siña
• Strategia di siña
• Miedu pa frakasá
• Konsentrashon
• Motivashon: Kon hasi ku ‘no tin gana’ i lèsnan laf
• Plania i organisá tarea di kas, mandatonan i tempu liber
• Evaluashon: Kon atendé bo asuntunan i kon por mihó
• I naturalmente hopi teps, sabiduria, tèstnan i ehersisionan
Social Impulz ta pará pa yudansa na midí, ku énfasis riba kompetensianan di un persona. Social Impulz ta para pa un servisio profeshonal i di kalidat haltu pa saka lo mihó posibel for di nos muchanan, hobennan i nan famia. Social Impulz ta kere den posibilidatnan i ta yuda den e trayektorio eskolar. Social impulz ta investigá i trese solushonnan nesesario pa yuda kada mucha i hoben yega na un resultado positivo i asina alkansá su metanan den bida. Social Impulz ta pará semper habrí pa kombersashonnan profundo i motivashon pa hende.
Social Impulz a ser lansá na Hulanda 20 di òktober 2016 dor di e hoben talentoso i dinámiko yu di Kòrsou Jaenela Dossett. Segun Jaenela “ E periodo eskolar ta e periodo di mas importante den bida di un hende”. Dor di esaki e ta pone énfasis pa tin guia adekua ku ta mará na e studiante su nesesidat .
For di mucha, Jaenela tin e pashon pa yuda hende. Komo ku for di chikí Jaenela tin e kurason pa hustisia i pa respetá, trata i balorá otro ku sinseridat den nan propio norma i balornan, Jaenela a spesialisá su mes den su profeshon komo trahadó sosial. Trahando esaki e ta haña e satisfakshon kompletu dor di mira desaroyonan di otronan. Jaenela ta hopi kurioso pa tur loke tin di haber ku mucha, hoben i desaroyo di talento. Su spesialidat ta guia personal den e trayekto eskolar i investiga kasonan komplika.
Trahando pa mas ku 7 aña den diferente organisashonnan komo trahadó sosial na skolnan básiko i tambe skolnan avansá, Jaenela a deskubrí su manera úniko pa yuda hobennan yega mas aleu den bida. Na 2011 Jaenela a muda pa Boneiru komo trahadó sosial pa duna un man aki tambe. Na 2013 el a regresá Ulanda bèk.
Trahando den diferente área ku diferente populashon, Jaenela a bin konstatá ku tin un gèp pa loke ta trata yudansa na e populashon Karibense na Hulanda. Den pasado e la traha den e spesialidat aki i a haña resultadonan positivo dor di su komprendementu i maneho adekuá di e populashon aki. Den kombersashon ku diferente hobennan Jaenela ta tende kiko nan ta sinti falta di dje ora ku nan tin mester di yudansa na skol. Dor di esaki i diferente preguntanan pa sosten adekuá, Jaenela a disidí di tuma e stap i lansa su agencia “Social Impulz”. Ku esaki Jaenela ke yuda pa tur hende diskubri e poder di balorashon.
Social Impulz Pa dilanti !


text:
Rotaract Club of Aruba a inaugura diasabra 27 juni 2020 e hunta di directiva pa aña 2020-2021
E momento importante aki a tuma lugar den presencia di miembronan, coach di e club, Rotarionan, Interactors y famia. Rotaract ta un organisacion internacional pa hobennan cu ta promove liderazgo, con pa ta un ciudadano responsabel, curasha standard halto di etico den negoshi y promove pas na mundo. Tin alrededor di 165 mil miembro cu ta forma parti di 7 mil club den 151 pais rond mundo trahando hunto pa “make things happen.” Rotaract Club of Aruba a wordo crea dia 1 di december 1991 y por conta awe cu 31 miembro activo cu ta bini hunto pa crea un impacto positivo den nos comunidad. Ora COVID-19 a toca, e la afecta y conecta nos den un manera nunca antes. E club mester a siña adapta na un situacion nobo pa asina yega na yena e necesidad nobo den comunidad, mirando cuanto ja caba a sufri durante e pandemia. Rotaract Club of Aruba ta contento pa por yuda alivia esaki un tiki durante e temponan aki. E club kier felicita president saliente, Diantha Boekhouwer, pa un aña sobresaliente unda e tabata un lider ehemplar y pa inspira e club pa pensa kico e comunidad di Aruba mas mester y bira e necidad den accion. Na mes momento, e club ta contento pa anuncia e presidente nobo pa aña 2020- 2021, Tiana de l’ Isle. Tiana ta reconoce e retonan unico cu e aña aki ta trece cune. E ta opta pa mira e retonan aki como oportunidad pa ta creativo y inovativo p’asina por impacto positivo y duradero den nos comunidad. E tema di Rotaract Club of Aruba pa e aña 2020- 2021 ta “Hand in Hand”. E tema aki ta vital y ta tuma un nificacion nobo den e situacion presente. E ta representa e objecto general pa colabora y uni a pesar cu nos diferencianan, p’asina logra nos obheto comun: pa trece caombio positivo, un individual cada bes. Presidente Tiana ta orguyoso pa presenta e otro miembronan cu ta forma hunto cune e hunta di directive di Rotaract Club of Aruba pa aña 2020-2021: Mr. Björn Vrolijk – Vice President Miss. Melitza Koolman – Secretary Miss. Charelle Felix – Treasurer Miss. Roslaine Everon – Director of Community Service Miss. Katinka van der Putten – Director of Club Service & Professional Development Miss. Illana Hoffer– Director of PR & International Service Mrs. Diantha Boekhouwer– Immediate Past President Fundeshi di Rotaract ta “service above self” y bini hunto pa por logra cosnan great. Rotaract Club of Aruba ta ansioso pa sigui cu e espirito aki den e aña nobo.


text:
Tin sierto método ku por usa pa aktivá personanan ku demensia.
Bin mira kuantu aktividat tin pa por hasi esaki.
Kòrda, mas mihó informá bo ta, mihó guia bo por duna e persona ku malesa di Alzheimer.
Lo tin oportunidat pa hasi pregunta i tambe pa bini ku bo eksperiensia.
Fecha: Djasabra 7 mart 2020
Oradornan: Sra. Rocio Chaves Meza
Guia di aktividat na Fundashon Mariadal
Orario: 10:00—12:00
Lugá: Eddy’s Gourmandises Restaurant
Bulevar Gobernador N Debrot 79
Entrada: Grátis. ( lo tin un buzon di Fundashon Alzheimer pa donashon)
Tur hende ta bon biní!!!!!!
Nos ta warda tur hende, un boka bisa otro!!!


text:
Diabierna awor dia 4 di april tin apertura di un exposicion di cuadra di sr. Rob van Rooijen na biblioteca na Playa. E exposicion ta habri durante orario di biblioteca pa algun siman. Un y tur ta bon bini pa pasa wak e obranan di van Rooijen.
Van Rooijen (’41) a traha 50 aña como opticien na Aruba y e ta un pintor hobbyista. Den su tempo liber e tabata pinta y e ta pinta ainda un poco mas desde cu el a baha cu pensioen aña pasa. E ta hasi esaki cu hopi goso y placer. Esaki a resulta den un produccion grandi di cuadra cu van Rooijen kier comparti cu publico. Van Rooijen ta haya inspiracion for di e bunita paisahenan di Aruba, imahennan folklorico y tipico, monumentonan y casnan tipico, flora y fauna. E exposicion ta habri di dia 4 dia april te cu dia 23 di april pa publico, esaki ta gratis.


text:
Oranjestad-Minister Otmar Oduber ta indica cu na e momentonan aki ta tumando lugar un inversion pa mehoracion di Baby Beach pa un total di 1.6 miyon Florin. Den e fase aki ta mehorando infrastructura di Baby Beach y esaki ta wordo financia dor di Fondo di Mehoracion di Producto Aruba (TPEF).
E proyecto aki a inicia den luna di februari y ya por mira diferente parti di dje ta biniendo cla. Intencion ta pa por ofrece un mihor producto na tur esnan cu ta desea di pasa un rato of un dia na Baby Beach, haciendo di dje un atraccion mas grandi ainda di loke e ta caba.
Baby Beach ta un di e atraccionnan di nos isla cu tanto turista como local ta disfruta di dje y na momento cu e proyecto di renovacion keda cla, e lo haci di e beach aki uno mas atractivo y lo keda similar na esun di Arashi.
E lo conta cu lugar di parkeo amplio y asfalta, ademas di un muraya chikito separando e beach for di e area di parkeo, protehando asina nos naturaleza.
Minister Oduber a duna di conoce cu esaki ta un di e proyectonan cu ta tumando lugar na e momentonan aki y di varios mas cu lo bin pa logra e meta estableci pa Gobierno di haci di San Nicolas e di dos capital turistico di nos isla y asina por sigui engrandece economia di nos isla.
E proyecto aki ta parti di un serie di inversionnan cu a y ta wordo realiza na San Nicolas pa haci di e distrito aki e di dos capital turistico di Aruba, ademas di bira e centro di nos herencia cultural.
For di aña pasa Ministernan Oduber y de Meza a reuni cu diferente inversionista pa mustra nan vision y plan di maneho pa loke ta San Nicolas, unda nos herencia cultural ta hunga un rol central y ta enfoca riba esaki tambe pa loke ta e aspecto turistico.
Despues di e reunion cu e inversionistanan potencial, na cuminsamento di maart tabatin un fact finding mission pa New Orleans, unda cu mas di 20 inversionista tabata presente y a wak con a desaroya New Orleans den un ciudad turistico manteniendo su aspectonan cultural.
Diferente reunionnan a tuma lugar despues di e biahe aki y awor ta asina leu cu ya caba varios inversionista a cumpra, ta den proceso di compra of huur diferente localidad na San Nicolas, mientras cu e propietarionan di edificionan ta cla pa inverti den nan lugar.
Siman pasa Ministernan Otmar Oduber y Mike de Meza a reuni tambe cu Aruba Investment Bank (AIB) y San Nicolas Business Association (SNBA) riba e business plan pa Carubbian Street na San Nicolas.
E mandatario di Turismo a finaliza bisando cu importante di e desaroyo aki ta cu ta bay crea un boost economico pa San Nicolas cu diferente atraccionnan pa tur edad, unda e turista lo mezcla cu e local y hunto por conoce mas di nos historia, di nos cultura, di nos tradicionnan y di nos herencia como isla multicultural.
Proyecto di mehoracion di Baby Beach den pleno ehecusionPosted: May 21, 2014 in Johnny Habibe
Oranjestad-Minister Otmar Oduber ta indica cu na e momentonan aki ta tumando lugar un inversion pa mehoracion di Baby Beach pa un total di 1.6 miyon Florin. Den e fase aki ta mehorando infrastructura di Baby Beach y esaki ta wordo financia dor di Fondo di Mehoracion di Producto Aruba (TPEF).


text:
Relacion - externo
E delegacionnan di Parlamento di e cuater paisnan di Reino ta reuni dos biaha pa aña. Esaki ta wordo yama "Interparlementair Koninkrijksoverleg (IPKO)". E reunionnan aki ta tuma lugar cada biaha na un otro pais den Reino. E cauter paisnan ta: Hulanda, Aruba, Corsou y Sint Maarten. E delegacion di Parlamento di Aruba ta consisti di miembronan di e comision fiho pa contacto interparlamentario.
Na 1964 a funda na Lima e Parlamento Latino Americano (Parlatino). Tur pais di Latino America cu tin un gobierno democratico por bira miembro di e parlamento aki. E unico paisnan di Caribe cu ta haya invitacion pa atende Parlatino ta Aruba, Corsou y St. Maarten.
Via Reino Aruba ta afilia na e organisacion internacional interparlamentario (International Parlementary Union - I.P.U.). E contacto parlamentario aki ta cay bou di Relacionnan Exterior y ta un asunto di Reino. Reino ta duna Aruba e oportunidad pa manda un persona pa scucha e reunionnan di I.P.U.


text:
Tin 10 tipo di kenepa y algun di nan por ser comi tambe.
E mata di Kenepa ta bira hopi bieu y grandi y por alcansa un haltura di 25 meter y su stam pa bira 3 meter di hanchura, e tin blaachinan den grupo y e kenepa tambe ta crece na boshi.
E mata di fruta aki por ta macho of hembra. Ocasionalmente, un flor bisexual aki por ta steril y esaki lo limita e cantidad di fruta .
E pulpo di e kenepa ta di un color oranje, y e ta yugoso y di un textura manera fluweel y gel. E fruta aki por ta dushi of zuur.
E simiyanan di Mamoncillo of KENEPA por wordo gerooster y comi mescos cu simiya di sunflower y di cashupete, pero tene cuidao pa duna Kenepa na mucha chikito pasobra e por pega cu e simiya den su garganta.
Den e partinan di Mexico generalmente e kenepa ta ser comi cu:
chili powder, salo y lamoenchi. Pero e tiponan zoet ta ser comi sin nada riba dje, manera esunnan di Aruba. Na Aruba tin masha hopi mata di kenepa.
Mester tene cuidao cu e kenepa pasobra si e juice cai riba bo paña e ta mancha esaki y ta bira color bruin, e manchanan aki ta permanente.
E nativonan of Arawaknan tawata uza e kenepa pa tiña nan pañanan bruin.
E tipo di mata di fruta aki hopi biaha ta ser planta banda di caminda como un mata di decoracion.
E Kenepa tin :
Vitamina A - ta aumenta e sistema inmunologico y ta preveni piedra
Vitamina B - B1, B3, B6 Y B12
Vitamina C y e tin mineralnan manera Kalki cu ta yuda mantene e Fortaleza di djente y Wesonan
Hero - cu ta yuda cu creacion di e globulonan cora den sanger Fosforo -ta un nutriente esencial cu e curpa tin mester, tambe e ta yuda regula e hormonanan, astma y formacion di e proteinanan
Tambe KENEPA tin: Niacina – Caroteba- Thiamina – Riboflavin - Proteina
Algun beneficio pa Salud di Kenepa :
Hende cu ta lubida hopi ta trek un te di e blaachi di Kenepa pero tambe e te aki ta bon pa cualkier problema di tripa cu un hende por tin.
Un te bon cajente di blaachi di Kenepa ta baha presion halto mes ora.
Pa baha keintura y stop tosamento mester kauw riba e blaachinan di Kenepa.
Tambe pa keintura por bebe e blaachinan getrek y baña cune tambe.
Por traha juice di Kenepa.
Kenepa ta yuda alivia dolor di stoma y garganta.
E ta yen di fibra pues e ta evita barica cera y pa baha colesterol.
E ta yuda e sistema blaas pa actua adecuadamente.
E ta anti-canceroso, cu ta yuda preveni cancer.
E tin Triptofano cu ta duna un efecto calmante natural cu ta induci soño; e Aminoacid aki tambe ta esencial pa combati ansiedad y ta yuda kima mas vet.
E presencia di LISINA den Kenepa ta yuda cu Herpes na lip y ta reduce ansiedad, e ta preveni Herpes y ta proporciona gran alivio den e membrane/cuero.
Si bo tin spinia, peishi y punta preto riba bo cuero, Kenepa tin e cualidadnan pa lucha contra esaki y tene bo cutis limpi y sin marcanan desagradabel.
Kenepa ta yuda kita astma y e reaccionnan inflamatorio por completo.
Kenepa ta anti-diabetico y e presencia di algun protein particular den dje ta mantene e sucu den sanger den ekilibrio of insulina – glucosa.
E fruta aki ta yena cu antioxidantenan (contene fenolico) cu ta yuda pa e sistema cardiovascular traha corectamente y ta aumenta nos sistema inmonologico.
Ta yuda pa perde peso.
E ta brinda alivio na cualkier inflamacion di carni di djente of enfermedadnan di esaki.
Kenepa ta preveni formacion di piedra den galblaas.
Kenepa ta neutrliza e bacterianan no desea den nos curpa y den otro microorganismonan
Ta yuda cu algo hopi importante cu ta e creacion di e globulonan cora den sanger.
E ta yuda preveni ulcera na stoma.
Ta yuda preveni bronkitis.
E ta preveni Osteoporosis y otro complicacionnan relaciona cu edad.
E ta yuda bo curpa pa saca e radicalnan liber.
E ta trata insomnia miho cu cualkier remedi receta.
Kenepa tin suficiente hero pa combati mareonan.
Kenepa ta yuda normalisa e nivelnan di neurotransmisornan.
Ta kita parasitonan di den bo curpa.
E ta boost inmunidad y stop e bacterianan malo.
E ta combati enfermedadnan di pulmon y di blaas.
E ta yuda e riñonnan.
E ta stop anemia pasobra e ta traha mas globulonan cora den sanger.
E ta baha cholesterol y triglycerides.
E ta cura condicionnan di cuero.
E tasana enfermedadnan di carni djente.
Y pa e hende muhe:
Ta yuda e hende muhe durante menstruacion pa calma algun efecto secundario psicologico.
Kenepa ta yuda reduci precion den sanger y hypertension durante menstruacion cerca e hende muhe.
Y durante e dianan prome cu menstruacion Kenepa ta mehora e estado di animo cerce e hende muhe
Su simiyanan
Por uza su simiyanan como alternativa en bes di hariña di yucca pa horna cu ne.
Esimiyanan horna y broiled por wordo comi como noot. Nan tin un dushi sabor.
E polvo di e simiya machica mezcla cu honing ta elimina diarea.
E fruta aki ta hopi bon pa come tur dia pa un Salud excelente!
Hopi probecho cu e dushi fruta KENEPA!


text:
Dialuna mainta Parlamento a habri cu un reunion publico pa trata informacion di e Najaarsnota. E reunion cu a cuminsa un poco despues di 9or di mainta a cay riba e mesun fecha y momento cu a cuminsa trata oficialmente e caso di Avestruz den corte. E sospechoso principal di e caso Avestruz ta e politico di AVP Benny Sevinger, cu tin 5 acusacion serio contra di dje. Probablemente e tabata e motibo pakico Benny no tabata tey y niun di parlamentarionan di AVP kier a sali papia pa nada di mundo. Solamente Ryçond dos Nascimento a sali papia. Parce cu e lenganan berde di AVP a perde habla y a coy calamber, algo cu masha poco sa pasa. Tabata evidente pakico nan a abstene di haci esaki. Caso Avestruz ta e tercer (3) caso oficial di un politico riba e lista di e partido berde cu ta wordo acusa di corupcion y mester duna cuenta dilanti di mesa berde tambe. Ta parce cu AVP tin un atraccion special cu e mesa berde di Huez.
Tin un total mas di 22.000 pagina yena cu prueba y acusacion contra di Benny Zievinger. Caso Avestruz ta sumamente interesante y importante pa AVP, pasobra si Benny ta wordo condena e ta significa fin di e carera politico di Benny pero tambe un otro sla pa AVP. Probablemente esaki lo traduci den mas perdida di asiento di e partido di mas corupto den historia di Aruba. No mester lubida cu e 5 acusacionan ta: 1) Falsificacion, 2) Estafa, 3) Labamento di Placa, 4) Abuso di funcion, y 5)Soborno. Acusacionan serio cu ta wordo e siman aki den e caso y cual lo dura 4 luna. Ta premira cu un sentencia lo cay pa e luna di februari 2023.
E pregunta clave ta keda kico e parlamentarionan hoben lo haci si Benny mester keda condena? Kico extensionnan di AVP, partidonan di MAS y Accion 21 lo haci si Benny keda condena? Pasobra nan a kere cu nan aliado AVP lo bira nan pasashi pa drenta gobierno. Partido AVP cu a bolbe produci otro escandalo di corupcion pa berguensa di nos pais. E mesun partidonan “nobo” cu politica “nobo” cu ta grita y exigi integridad y transparencia di gobierno, ta den aliansa cu e partido cu e historia mas notorio di casonan di corupcion den historia di Aruba! Ki dia MAS y Accion 21 a cuestiona AVP riba tur e evidencianan di corupcion? Alcontrario e dos partidonan aki a brasa y acepta di ta un extension di AVP y a sali protege AVP ki ora cu nan por.
Naturalmente e pregunta tambe ta, ki excusa lo wordo uza pa hustifica pa keda den un partido, unda un lider cu a rally tur hende pa vota pa un politico cu a resulta despues di ta un politico corupto? Lo parlamentarionan di AVP keda sostene, ta fiel y apoya un lider cu ta promove y apoya corupcion, soborno, falsificacion, estafa, labamento di placa y abuso di funcion? Votadornan lo sigui apoya un partido berde pa tradicion of nan lo opta pa un otro partido cu ta lucha pa e bienestar di Aruba?
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper


text:
DCNA ta promoviendo activamente un agenda centra riba naturalesa, tanto na Hulanda como na nivel internacionalmente. Sea defendiendo Santuario di Tiburon y Mamifero Marino di Yarari, estableciendo asociacion nobo of impulsando un Plan di Accion Climatico, 2022 tabata un aña excepcional pa mehora e esfuersonan di conservacion di naturalesa den Caribe Hulandes.
Un di e tanto obhetivonan di DCNA ta pa promove maneho y trabou di promocion, tanto na Hulanda como internacionalmente. Hunto cu e miembronan di hunta di DCNA, e organisacion di e red di conservacion tabata involucrando activamente politiconan y legisladornan pa enfatisa importancia di conservacion di naturalesa den Caribe Hulandes. Akibou ta sigui algun aspecto cu a destaca e ultimo lunanan di e trabou importante aki:
Ley di Implementacion di Santuario di Yarari
E ley di implementacion di Santuario di Tiburon y Mamifero Marino di Yarari a keda finalmente aproba pa Conseho di Ministro Hulandes diabierna dia 8 di juli. Esaki tabata un proximo paso importante den proteccion di tiburon, bayena y dolfijn den e awanan di Boneiro, Saba y St. Eustatius. Desde e designacion di e santuario di Yarari na 2015, DCNA a participa activamente den redaccion di e ley di implementacion y e organisacion ta contento di mira cu finalmente a implementa structura di maneho di e santuario.
Colaboracionnan nobo
Den luna di juni, e organisacion asocia na DCNA Blue Marine Foundation, a invita DCNA pa reuni na Londen cu Lord Zach Goldsmith (Ministro di Pacifico y di Medio Ambiente) pa papia tocante e Programa Blue Belt di Reino Uni, un programa di apoyo pa e teritorionan di ultramar di Reino Uni pa yuda den monitoriamento y control di pesca. Hunto cu Blue Marine Foundation, DCNA awor ta explorando si e programa ey lo por replica su mes den Caribe Hulandes.
Plan di accion climatico
Den luna di mei, como parti di e bishita di trabou di director di DCNA, Tadzio Bervoets, y e presidente di DCNA, Hellen van der Wna al, na Hulanda, e organisacion a presenta su Plan di Accion Climatico pa Caribe Hulandes na Ministerio di Interior y Relacion di Reino (BZK) y Ministerio di Clima cu un peticion pa gobierno Hulandes traha activamente cu e stakeholdernan den proteccion climatico di Caribe Hulandes. El plan tambe a keda presenta na e miembronan di Parlamento Jorien Wuite y Lammert van Raan durante un Masterclass teni na Pulchri Studio na den Haag.
DCNA ta sigui traha activamente pa continua pusha un apoyo mas structura pa conservacion di naturalesa den Caribe Hulandes. Tin un serie di proyecto nobo y prometedor, con pa yuda den implementacion di e Plan di Maneho di Naturalesa y Medio Ambiente BES y e proximo Technical Advisory Committee (STAC) di e protocol di Area y Bida Silvestre specificamente Protegi (SPAW). Bo por keda mantene bo mes al tanto tocante e ultimo noticianan di DCNA door di suscribi bo mes pa e boletin mensual BioNews bishitando www.dcnanature.org/news.
Abou riba e potret: Di robes pa drechi: director di DCNA, Tadzio Bervoets, y presidente di DCNA, Dra. Hellen van der Wal, presentando e Plan Climatico di Caribe Hulandes na Director General di Relacion di Reino, Sr. Henk Brons (potret Irene Kingma)


text:
Enseñanza pa Empleo tin un palabracion cu minister actual cu nan ta laga atras mayoria cos. Nan a percura pa subsidia gobierno, mirando cu no tin fondo. Fundacion Enseñanza pa Aruba (FEPA) a haya nan mes ta busca loke mester, pa motibo cu Enseñanza pa Empleo (EPE) tabata na werki.
Randolf Vrolijk, director interino Enseñanza pa Empleo, a splica cu dia el a yega eynan e no a haya ni un pen di gobierno of directiva anterior. Y na momento cu nan sali bay, ta laga e cosnan personal atras. Tin fondo cu a cumpra fo’i nan fondo, esta nan a schiet voor. Ta normal cu gobierno ta subsidia fundacion, pero den e caso aki nan ta esun cu a subsidia gobierno.
Nan lo haci un calculo di e gastonan haci y esey lo verreken cu gobierno. Den tur gobernacion cu ta practica corporate governance mester tin un jaarrekening na final. Esaki tin cu ta haci pa un oficina di accounting serio pa mustra kico tabata FEPA su gastonan y cua ta e gastonan di Enseñanza pa Empleo. Segun Vrolijk, e problema grandi cu e minister anterior a haci ta cu no tabata tin kleine kast, no tin auto di gobierno, pero EPE no tin un cuenta bancario. A opta pa haci uzo di e cuenta bancario di FEPA pa por a draai.
Despues di e ola di Covid-19, nan a haya nan mes confronta cu hopi hende a perde trabou y mester a duna curso. Hopi hende no tabata tin un cuenta bancario of a cera esaki, y mester a paga cash. Segun Vrolijk, esey tambe tabata fastioso pasobra ta expone bida di e trahadonan den ora di anochi. Esey a hunga un rol y no tabata nan culpa.
Pa un cobertura mas amplio lesa e edicion di TREMPAN di mañan.


text:
WILLEMSTAD — Manera ya ta konosí, nos selekshon nashonal a klasifiká invikto pa e terser buèlta di Scotiabank Caribbean Cup na yüni último. Nos a kaba na kabes di nos pul i huntu ku Jamaica, Trinidat i Haiti nos ta forma e 4 kabesante nan di e pulnan. Nos pul, kual ta pul 4, ta konsistí di e siguiente paisnan; Antigua & Barbuda, Puerto Rico i Kòrsou.
Awor aki nos selekshon nashonal tin partidonan sumamente importante na kaminda durante e terser buèlta di e Scotiabank Caribbean Cup. Si nos sali number un di nos pul, nos lo klasifiká direktamente pa Gold Cup ku por wòrdu konsiderá manera Euro Cup òf Kopa Amerika pero pa Karibe, Norte i Sentro Amerika. E 3 mihó segundo finalistanan lo kompetí ku otro den luna di novèmber 2016 i e ganadó lo okupa e di 5 puesto, kual ta e último puesto pa un pais di Karibe klasifiká pa hunga un wega di deskite ku e pais ku sali di 5 luga de Sentro Amerika, pa un di nan ku por klasifiká pa Golden Cup. E final di Scotiabank Caribbean Cup lo tuma lugá na komienso di yüni 2017 (kalendario di FIFA). Gold Cup 2017 lo tuma lugá den luna di yüli na Merka i esaki ta un evento grandi ku lo konta ku kobertura mundial.
Según informashonnan e selekshon tentativo pa Kòrsou den e terser buelta di Scotiabank Caribbean Cup ta lo sigiuente:
- Eloy Room (Vitesse/Hulanda)
- Rowendy Sumter (Scherpenheuvel/Kòrsou)
- Jarzinho Pieter (Centro Dominguitu/Kòrsou)
- Rhu-endy ‘Cuco’ Martina (Southampton/Inglatera)
- Germaine ‘Kemy’ Agustien (FC Dordrecht/Hulanda)
- Jarchinio Antonia (Go Ahead Eagles/Hulanda)
- Leandro Bacuna (Aston Villa/Inglatera)
- Shanon ‘Cheese’ Carmelia (Ijsselmeervogels/Hulanda)
- Elson ‘Sontje’ Hooi (Ermis Aradippou/Chipre)
- Rangelo Janga (AS Trencin/Slovakia)
- Gillian Justiana (Helmond Sport/Hulanda)
- Gino van Kessel (Slavia Praag/Repúblika Cheko)
- Darryl Lachman (Willem II/Hulanda)
- Gevaro Nepomuceno (CS Maritimo/Portugal)
- Jeremy De Nooijer (Levski Sofia/Bulgaria)
- Ayrton Statie (FC Oss/Hulanda)
- Doriano Kortstam (Roda JC/Hulanda)
- Michael Maria*
- Dustley Mulder*
- Felitciano Zschusschen*
Djaluna 3 di òktober nos hungadónan residensiá aya na Hulanda lo yega Kòrsou p’asina djòin nos hungadónan lokal pa sigui ku e trainingnan i preparashonnan pa nos promé enkuentro di e terser buèlta di Scotiabank Caribbean Cup. E partido aki lo tuma lugá djarason 5 di òktober den Stadion Ergilio Hato 8’or di anochi i nos lo enfrentá Antigua & Barbuda. Djadumingu 9 di òktober nos selekshon lo sali pa Puero Rico kaminda dia 10, nan lo entrená pa dia 11 di òktober e segundo partido tuma lugá kontra e ekipo amfitrion, Puerto Rico.
Pronto karchinan pa e partido aki lo ta na benta i ta optenibel na FFK bou di ora di ofisina, Botika Mampuritu, Beep Beep, 4th of July Snèk na Barber, pòmp di gasolin Santa Maria i na tur filial di C-Post N.V.
E preisnan pa e diferente paketenan pa sekshonnan ta lo siguiente:
- VIP ta kosta Fl.250,- (konsumo inkluí);
- Bou di tribuna kubrí ta Fl.75,-
- Bou di tribuna kubrí parti Festival Center ta Fl.50,-
- Tribuna no kubrí ta Fl.25,-
- Den e sekshon di tribuna no kubrí mucha te ku 12 aña i 60+ ta paga Fl.15,-
Ahinda tin mas suèter di nos selekshon nashonal ku shal optenibel na FFK bou di ora di ofisna na balor di 35 ku 25 florin. Pasa buska di bo pa asina bo bin sostené i apoya nos hungadónan.
Tambe FFK kier anunsiá ku próksimamente lo tuma lugá aki na Kòrsou e Final di CFU pa Mundial di FIFA kategoria U-20. Esaki lo ta di 21 pa 30 di òktober i lo konta ku partisipashon di 8 pais. Mas detaye di e gran evento aki lo wòrdu anunsiá despues.
Reservá djarason 5 di òktober pa bo ta den Stadion Ergilio Hato komo e number 12 sosteniendo nos selekshon nashonal.


text:
Relaciona cu conmemoracion di e di 100 anja di fecha di nacemento di Su Santidad Juan Pablo II na Polonia aña 1920 y alabes celebracion di e di 100 aña di nos misa San Francisco, lo tuma luga e desvelo di e busto di brons na honor di San Juan Pablo II, ubica riba e plenchi dilanti di misa “Pro Catedral San Francisco”.
E escultura ta mustra Papa cargando e misa den su man, manera ela carga nos Iglesia como representante di Cristo. E parti abou di e busto ta unda e matanan di kwihi, e raisnan di nos historia ta conserva den su entraña y ta simbolisa e luga na unda nos mester proteha y conserva nos Fe.
Esaki ta un motibo pa mustra referencia na Papa Santo Juan Pablo II, kende na inicio di su pontificado a invita mundo henter cu su grito: “Habri porta pa Cristo, no tener miedo!”.
E busto ta un gran obra di e artista Arubiano Ciro Abath.
Fecha: diamars 18 di mei 2021
Orario: 6or di atardi
Lugar: plenchi dilanti di “Pro Cathedral San Francisco”
Despues di e desvelo lo tin un Santo Sacrificio di Misa pa 7’or di anochi, presidi pa nos obispo Mgr. Luis Antonio Secco.


text:
Awe nochi den kareda di 11 pm outoridatnan polisial y douane a sera un parti dilanti waf Chicu Mercelina pa atende ku un kaso poko pekuliar.
Un dama estranhero ku lo a bini Boneiru den un boto y ku lo tin alzheimer lo mester a bandona e boto sin ku famia nan sa.
Esaki lo mester a sosode den kareda di 7pm awe nochi.
E dama lo mester a kana di harbour village te na altura di parke dilanti waf Chiku Mercelina e tabata tin duikbril y zwemvin huntu kune.
Douane y polis ku a komunika kune no tabata konfia e kos masha.
E dama lo tabata papia poko kos brua ku nan y hasta lo mester a bisa nan ku e tin corona virus.
Douane y polis a buska pa sa ta for di kua boto ela baha.
Despues di un rato ku e investigashon ta andando y ku nan a duna e dama ordu pa keda sinta kaminda e ta su so na altura di e monumento na pia di waf,nan a logra drenta den kontakto ku su yu.
E yu a splika ku nan a bin ku boto Boneiru y ku nan ta den karentena riba e boto.
Riba ordu di douane nan no mag di bandona e boto.
Pero e mama ku alzheimer a baha bai sin nan sa.
E yu ta bisa ku e mama no tin niun sintoma ni nada di corona virus y ku ta den karentena nan ta riba e boto.
Pa seguridat polis y douane a manda buska un bus di directie samenleving en zorg pa a transporta e dama so den dje na un sitio speshal y pa e yu bin buske pa e bai bek e boto.
Mirando e crisis di corona virus ku nos ta den dje bo no por take chance ku e situashon ku a presenta.
Bon trabou di polis y douane pa e forma ku nan a atende e kaso aki.
Nan a hasi esaki di un forma hopi profeshonal.
FUENTE: AIMED AYUBI.
NOTISIA KU BO POR KONFIA.


text:
Beauty with Style ta un instituto specialisa den entrenamento di estecista y masajista. Nan ta traha den cooperacion cu K.O.C. di Hulanda cu ta supervisa tur nan estudionan. Mescos na hopi pais di mundo hendenan ta busca pa haja mas calidad di bida den nan bida di tur dia. Pesey pa anjanan largo Beauty with Style ta treciendo un variedad grandi di estudio y curso na Aruba. Beauty with Style ta tambe orguyoso di tin su propio linja di product di beyesa y cuido personal ‘Madjestic’ y ta representante di Webecos pa Caribe henter.
Den November Beauty with Style ta organisa 2 workshop practico nobo: ‘Wellness Reflexologia pa pia’ y ‘Aroma pa Regalo’
E workshop ‘Wellness Reflexologia pa pia’ ta bon pa tur hende cu ta traha cu pia, pero tambe tur hende cu ta gusta malcria e pianan di nan mes y otro. Den e workshop aki bo ta sinja pa relaha e pia dor di primi riba puntonan cu ta juda henter e curpa sosega y bo ta sinja un masashi relahante pa laga e pia sinti manera cu e ta flota den aire.
Reflexologia ta un terapia Chines cu ta sali di e principio cu cada parti di curpa tin su refleho bou di e pianan. Dor di masseer e puntonan aki ta influencia funcionamento di e organo, musculo of tendon den e curpa na un forma positivo. Banda di esaki reflexologia ta super –relahante pa henter e curpa. Gewoon, dushi!
Un otro workshop nobo ta ‘Aroma pa Regalo’. Den e workshop aki ta sinja e cursista pa traha su mes regalonan a base di aroma terapia pa e temporada di Pasco y pa cualkier otro ocashon. Den e curso Aroma terapia basico ta sinja conoce 10 aroma y nan caracteristica. Dus, con pa usa nan y kico mester tene cuenta cun’e ora traha cu aroma terapia. Tambe bo ta sinja pa traha productonan di cuido personal pa usa na cas. Esaki ta juda pa hisa e calidad di bida di un famia na un forma natural. Ta conoci cu mas y mas hendenan ta busca formanan natural pa biba, ya cu esaki ta mas saludabel y mas economico. E seccion di training y wholesale di Beauty with Style a muda pa Italiestraat 24 A, net patras di Superfood.


text:
Tabata diamars ultimo pa mas o menos 8:00 pm cu bida di Fichi y Glenda Tromp-Geerman a cambia por completo. Ambos pensionado di gobierno, gosando di bida cu nan tres yiunan y nietonan, a confronta e realidad cu di un rato pa otro nan ta multimiyonario. Glenda ta sinti cu su fe den Dios y su oracion a yud’e gana e premio aki, pasobra el a pidi Señor pa dun’e un man pa e por caba su mision como mama. ta algo cu e ta pidi pa hopi aña y cu ta den su curason. Awe el a presenta cu su casa Fichi y nan nietonan pa reclama e premio na oficina di Lotto di Aruba.
Glenda Tromp-Geerman di 70 aña di edad a cumpra su ticket y e numbernan ta vast na su ruman na Hary’s Lottery situa den Shaba Pastry. El a inverti su shete florin y desde awe el a rend’e na 3.3 miyon florin cash, sin paga impuesto ni nada. Glenda a bira e di dos miyonario di Aruba cu Lotto pa aña 2022 y awe a bishita oficina principal di Lotto pa cobra su premio di 3.3 miyon florin. Glenda tabata super contento y a conta cu awo e lo por cumpli cu un di su deseonan como mama.
Fichi a traha como polis hopi aña te cu el a baha cu pensioen, mientras cu su casa Glenda a traha hopi aña tambe na Reclasering te cu el a baha cu pensioen. Nan ta tata y mama di Patrick, Alexis y Daisy. Fichi mes ta yiu di e conocida señora Titi Tromp, un berdadero baluarte di e pueblo di Noord.
E numbernan ganado tabata 15-03-04-09 y MegaBall 05. E premio di 3.3 miyon florin ta e di dos premio mas grandi den historia di Lotto pa Deporte. Esun mas grandi tabata 3.7 miyon florin. Di berdad cu, durante e trayecto di Lotto di Aruba, varios premio miyonario a cay den e districto di Noord. Por bisa cu definitivamente Noord ta un districto bendiciona y cu hopi suerte. Pabien na famia Tromp-Geerman cu e tremendo premio aki, cu sin duda…ta cambia nan bida por completo.


text:
WILLEMSTAD — E selekshon nashonal di vòlibòl ku wikènt pasa a kompetí den e klasifikashon pa mundial den grupo C di Cazova i ku a terminá na e di dos puesto a regresá kas kansa pero satisfecho.
Fuera di a regresá ku medaya di plata i ala bes klasifiká pa e siguiente buèlta di e klasifikashon Mundial 2018 i tambe e kampeonato di Karibe, nos selekshon a pone man riba 4 premio individual.
E kapitan Anderson Prosper a sali e ‘best oposite hitter’( rematado).
Jurcham Meulens e ‘best outside hitter’.
E libero Ernaldo Mota ku dos premio individual; ‘Best Libero i Best Digger (defensa)
E selekshon awor despues di hasi un evaluashon di nan partisipashon lo kontinuá ku nan preparashon ku mira riba e di dos buèlta i tambe kampeonato di Karibe (Cazova) otro aña yüli na Kingston, Jamaica.
Federashon di vòlibòl ta felisitá e selekshon ku e logro aki.


text:
Pregunta
Bo tin Bida Eterna?
Kontesta
Beibel ta duna nos un bista basta kla kon pa yega na bida eterna. Promé ku tur kos, nos tinku rekonosé ku nos a peka kontra Dios: “Tur hende a peka i ta karesé di Dios su gloria” (Romanonan 3:23). Nos tur a yega di hasi kosnan ku ta desagradabel pa Dios, kual ta nifiká ku nos ta meresé kastigu. Dor ku tur nos pikánan ta kontra un Dios eterno, un kastigu eterno so ta sufisiente. “Pasobra e pago di piká ta morto, pero e regalo ku Dios ta duna ta bida eterna, ku nos por haña den nos Señor Kristu-Hesus” (Romanonan 6:23).
Pero, Hesu-Kristu, E Yu di Dios eterno sin niun piká (1 Pedro 2:22), a bira hende (Huan 1:1,14) i a muri pa paga nos kastigu. “Dios sí ta demostrá su amor pa nos dor ku Kristu a muri pa nos miéntras nos tabata pekador ahinda” (Romanonan 5:8). Hesu-Kristu a muri na krus (Huan 19:31-42), tumando e kastigu ku nos ta meresé (2 Korintionan 5:21). 3 dia despues El a lanta for di morto (1 Korintionan 15:1-4), kual ta prueba di Su viktoria riba piká i morto. “Den su gran mizerikórdia El a duna nos un bida nobo dor di lanta Hesu-Kristu for di morto. Esei a yena nos ku un speransa bibu” (1 Pedro 1:3).
Pa medio di fe, nos tinku kambia nos manera di pensa tokante Kristu – ken E ta, kiko El a hasi, i dikon – pa salbashon (Echonan 3:19). Sí nos pone nos fe den djE, konfiá ku Su morto riba krus ta e pago pa nos pikánan, nos lo wordu pordona i risibí e promesa di bida eterna den shelu. “Pasobra Dios a stima mundu asina tantu ku El a duna su úniko Yu, pa tur esnan ku pone konfiansa den djE no bai pèrdí, ma haña bida eterna’’ (Huan 3:16). “Pasobra si ku bo boka bo proklamá ku Kristu ta Señor i den bo kurason bo kere ku Dios a lant’É for di morto, lo bo ta salbá! (Romanonan 10:9). Solamente fe den e trabou di Kristu riba krus ta e berdadero kaminda pa bida eterna! “Pasobra boso ta salbá dor di grasia di Dios, pa medio di fe den Kristu! Anto boso no ta haña salbashon a base di boso mes esfuerso, ma e ta un regalo di Dios. No por hasi nada pa gan’é, ya niun hende no por broma” (Efesionan 2:8-9).
Sí bo ke aseptá Hesu-Kristu komo bo Salbador, ataki un ehèmpel di un orashon. Pero korda, ku djis bisando e orashon aki òf kualke otro orashon lo no salbabu. Solamente konfiándo den Kristu lo salbabu di piká. E orashon aki ta simplemente un manera pa ekpresá na Dios bo fe den djE i yam’É danki paso El a perkurá pa bo salbashon. “Señor, mi sa ku mi a peka kontra Bo i ku mi ta meresé kastigu. Pero Kristu-Hesus a tuma e kastigu ku ami ta meresé pa asina pa medio di fe den djE mi por wordu pordona. Mi ta pone mi konfiansa den Bo pa salbashon. Danki pa Bo maravioso grasia i pordon – e regalo di bida eterna! Amèn!”
Bo a tuma e desishon di aseptá Kristu dor di algu ku bo a lesa akiriba? Si ta asina, porfabor klék riba e boton akibounan “Mi a aseptá Kristu awe”.
English
Bo tin Bida Eterna?


text:
Clifton End & Friends ta presenta "Pa Mi Pais" na Brakkeput Mei Mei
Dia 27 di aprel próksimo, Clifton End ta na Kòrsou pa un presentashon na Brakkeput Mei Mei di su konsepto nobo, titulá 'Clifton End & Friends: Pa Mi Pais'. Despues di e produkshon éksitoso titula ‘Mi Pais’, unda e kantante talentoso a duna un homenahe na su isla natal, Clifton ta regresá ku mas interpretashon koutivante. Den e mes un temporada, Clifton lo lansa dos albùm simultáneamente, e desishon mas ambisioso ku e kantante a yegá di realisá.
Na 2016, Clifton a firma ku e label Buzzbin Productions i a lansa su karera komo solista. Na òktober di e aña ei, ya e tabatin su promé hit di Kizomba na spañó, titula ‘Catch & Release’. Na yüli 2017, Clifton a bolbe skor otro hit den e mes un género, titulá ‘Give it All To You’. No por lubidá Clifton su hitnan di Ritmo Kombiná ku e banda popular Cache Royale, ‘It’s all about you’, ‘Gewoonweg’, ‘Ik neem je mee’, i ‘So So Lobie’. Clifton And & Friends ‘Clifton And & Friends’ ta un produkshon di alta kalidat ku tabata un éksito rotundo na Hulanda. E promé presentashon a tumá lugá na sèptèmber 2017, kontinuá pa un edishon di San Valentín na febrüari ultimo.Akí, Clifton ta hinka su hitnan faborito den un bachi moderno i ta kolaborá ku diferente artista ku a influensia su ilustre karera. Durante 'Clifton End & Friends: Pa Mi Pais' lo duna homenahe na varios baluarte den nos komunidat manera Tony Sherman, kende tambe lo kanta algun kansion. Tambe e talentoso Jill Frans, Ephrem J RayBass i Tahir lo presenta.
Albùm Nobo Tambe Clifton ta preparando pa lansa dos albùm, e promé titula ‘Baluarte’, kual ta un homenahe na varios di grandinan musikal di Kòrsou ku a inspiré durante su karera. ‘Mi Pais’, ku a keda komponé pa e maestro Ced Ride, tabata e promé produkshon di e albùm akí. “Mi Pais’ ta un kantika serka di mi kurason, paso mi tabatin 12 aña so dia Ced Ride a komponé p’ami”, Clifton a splika. Despues di hopi aña, Clifton a disidí di hinka e komposishon den un bachi nobo, pa asina nos por para ketu na tur loke nos mester ta orguyoso di dje komo kurasoleño. E di dos albùm, ku ainda no tin título, lo ta un kombinashon di Kizomba, Afro-Beat i Reggaeton. Aki, Clifton a kolaborá ku varios artista di renombre manera PutoX di Fransia i tambe Efrem J.
Karchinan pa ‘Clifton End & Friends’ ta na rason di 55 florin i ta disponibel na VV, Tik Tak, Bruna i Mensing’s Caminada. Pa mas informashon chéck e página di Facebook/BuzzBinProductions of mail na media@buzzbinproductions.com


text:
WILLEMSTAD.-E karta di direktorado di aviashon ku e titulo “Closure of Airport Hato in Curaçao for inbound passengers from All Countries” ta kreando hopi konfushon. Hendenan na Ulanda i otro partinan di Oropa ku sea ta ku fakansi of pa negoshi i tambe hendenan na otro paisnan ta bastante preokupá. Asta presidente di Kámara di Komersio Billy Jonckheer den deklarashon na EXTRA a enfatisá esaki indikando ku nan tambe ta hañando reakshon di tur parti riba e karta aki. Jonckheer a informá ku ta buskando kontakto ku gobernantenan pa papia riba esaki.
Manera EXTRA a informá kaba e karta di direktorado di aviashon ta indiká bon kla ku ‘The Hato Airport in Curaçao will remain closed for All Inbound passengers from All Countries except for the stated exemptions”. Tin un lista di paisnan di riesgo mediano i otronan di riesgo abou ku si ta permití pa drenta Kòrsou. E lista di paisnan di rísiko mediano ta Ulanda, Cuba, Alemania, China, Canada etc. E paisnan ku ta riba e lista di rísiko abou ta entre otro Boneiru, Barbados, Anguilla, Dominica, Jamaica, Saba, Statia, St. Barths i algun otro mas. Mas detaye den edishon di EXTRA.
A sera aeropuerto Hato pa pasahero tur pais
Tin eksepshon pa pasaheronan por drenta Kòrsou
WILLEMSTAD.-Basa riba un desishon fechá 14 ougùstùs 2020 di0 gobièrnu di Kòrsou, Aviashon Sivil a anunsiá ku a sera aeropuerto di Kòrsou te próksimo aviso. Asina un karta di Leslie Laplace, direktor di e direktorado di aviashon dirigí na tur operadó i kompanianan di aviashon ta splika. A sera aeropuerto Hato pa tur pasahero for di tur pais.
E desishon menshoná di 14 di ougùstùs 2020 ta remplasá e desishon anterior di 12 di ougùstùs 2020. Tur avion por baha na Kòrsou, i tin eksepshon di pasaheronan ku por drenta pais. Na prome lugá e ta konta pa pasaheronan ku ta bini for di paisnan ku ta marká komo riesgo abou den e lista fechá 6 di ougùstùs 2020, pa loke ta trata transmishon di Covid-19. E pasaheronan aki mester entrega un kopia digital di Passenger Locator Card (PLC) no ménos ku 48 ora prome ku nan vuelo i na entrada na Kòrsou tambe mester entrega e PLC personalmente. Kada pasahero mester demostrá ku e tin un seguro médiko ku ta kubri posibel gastunan médiko. Tin sierto pasaheronan ku no ta obligá di bai den karentena, esakinan ta pasaheronan ku no ta bini di un pais di rísiko haltu kaminda ta plamando e vírus di Corona. Tambe e pasaheronan no mester tin síntoma di Covid-19 i e pasahero no tabata den kontakto último 14 dianan ku niun hende infektá ku e vírus.
Tin otro pasaheronan ku por sigui drenta Kòrsou for di otro paisnan. Ta trata di tripulashon di barkunan, yunan di tera studiando den eksterior pero ta den sirkunstansianan difísil, personanan ku ke bin establesé permanentemente na Kòrsou i ku a ya kaba a Sali for di e registrashon di e pais ku nan ta bandonando, personanan ku ta bini pa entiero òf pa bishita un famia den fase terminal, personal vital di konsuladonan, profeshonalnan médiko ku tin un karta di gobièrnu di Kòrsou i algun otro mas.
Tur loke ta trata vuelonan ku ta atendé karga por sigui drenta na Hato sin niun restrikshon meskos ta konta a vuelonan di emergensia médiko. Mas detaye den edishon di EXTRA.


text:
Un tempo cu a concentra specialmente pabou pero area zuid di nos isla te cu ex Sasakiweg. Hopi hende a reporta cu area di Palm Beach noord y pariba di brug tabata seco solamente lamper y strena.
Un awacero cu a cuminsa pasa di 10:30 anochi a dura te cu 12or di marduga. Varios caminda conoci a keda bou di awa specialmente Lg Smith blvd autonan abou tabata pasa den plasnan di awa basta halto mes unda e caminda ta abou y tur awa tabata concentra net pariba di APA na e splitsling.
Tur imagen area di Playa unda e tempo a concentra.


text:
Bo tin algun pregunta? Klek riba e siguiente link.Tuma kontakto >
Publiká riba 13 November 2018
Willemstad – Di novèmber pa desèmber di e aña aki doñonan di propiedat imobil (kas, apartamento, edifisio, tereno bashi) lo risibí nan papel di belasting (aanslag) definitivo OnroerendeZaakBelasting (OZB) 2014 i papel di belasting OZB 2018. Manera ta konosí e lei aki a drenta na vigor na 2014 remplasando e lei di grondbelastingverordening 1908. Pa e lei por funshoná den su totalidat mester a hasi taksashon di turkas. For di kuminsamentu tabata konosí pa Inspectie i gobièrnu ku e proseso aki lo tuma su tempu. E oraei Inspectie a disidí na saka papel di belasting temporal (voorlopige aanslag) pendiente finalisá e prosesodi taksashon. E proseso a dura 4 aña i den tur e añanan aki, esta 2014, 2015, 2016 i 2017, Inspectie a manda papel di belasting temporal OZB.
Den un kaso kontra di Inspektor di Belasting korte a disidí e aña aki ku Inspectie por saka solamente papel di belasting definitivo. E sentensia di korte tin impakto tambe riba e papel di belasting temporal OZB ku Inspectie a saka na 2014, 2015, 2016 i 2017. Inspectie mester destruí (vernietig) nan tur i na su lugá manda e papel di belasting definitivo OZB pa tur doño di un propiedat inmobil. Inspectie a kuminsá ku destrukshon di papel di belasting temporal 2014. Durante e promé siman di novèmber pa fin di desèmber tur doño di un propiedat imobil lo risibí su papel di belasting definitivo di OZB di aña 2014 i 2018.
E prosedura ta ku na momento ku Inspectie destruí e papel di belasting temporal e pago hasí ta bira liber. Ontvanger ta wanta esaki i lo deskonté ku e debe di e papel di belasting definitivo. Ontvanger lo manda un karta ku ta spesifiká kiko a paga kaba basá riba e papel di belasting temporal i kon a deskonté for e papel di belasting definitivo 2014. Tin kaso ku e montante di e papel di belasting temporal i e montante di papel di belasting definitivo ta igual. Den kaso ku ta asina no tin nada di paga.
Lei ta stipulá tambe ku tur propiedat imobil sin konstrukshon di un balor menos ku ANG 25.000 i tur propiedat imobil ku un konstrukshon di un balor menos ku ANG 75.000 ta eksonerá di OZB. Pa esnan ku tin ku haña nan sèn bèk (restitutie), e pago bèk ta tuma lugar outomátikamente via di banko. Tuma nota ku e kuenta di banko mester ta registrá na Ontvanger. Inspectie lo kontinuá ku e proseso di destruí papel di belasting temporal OZB 2015, 2016 i 2017 i pone papel di belasting definitivo pa e añanan aki na kuminsamentu di 2019.